Το φαινόμενο των Deep Purple\nΟι Deep Purple, το διάσημο μουσικό συγκρότημα, δημιουργήθηκε στο Χέρτφορντσαϊρ (Hertfordshire) το 1968. Μαζί με τους Led Zeppelin και τους Black Sabbath είναι ένα απ' τα πιο δημοφιλή χέβι μέταλ συγκροτήματα, παρόλο που οι Deep Purple αρνούνται να δηλώσουν ότι είναι χέβι μέταλ. Οι Deep Purple έχουν μπει στο Βιβλίο των Ρεκόρ Γκίνες ως το πιο θορυβώδες συγκρότημα και έχουν πουλήσει πάνω από 100.000.000 δίσκους, ενώ είναι ενεργοί ως συγκρότημα από το 1968 ως σήμερα, με μία οκταετή διακοπή από το 1976 μέχρι το 1984.\nΟι Deep Purple ξεκίνησαν το 1968, με τον Ρίτσι Μπλάκμορ (κιθάρα), τον Τζον Λορντ (πλήκτρα), τον Ίαν Πέις (ντραμς), τον Ροντ Έβανς (φωνητικά) και τον Νικ Σίμπερ (μπάσο).[ Η αρχική τους ονομασία ήταν "Roundabout" και μετονομάστηκαν σε "Deep Purple" από ένα αγαπημένο τραγούδι της γιαγιάς του Ρίτσι Μπλάκμορ. Η πρώτη τους μεγάλη επιτυχία ήρθε με τη διασκευή στο κλασικό "Hush" του Τζο Σάουθ, το οποίο ανέβηκε στο χιτ 4 των αμερικανικών τσαρτ.\nΤο ντεμπούτο τους με το άλμπουμ "Shades of Deep Purple" έφτασε στο # 24 στις Η.Π.Α. και το # 19 στον Καναδά και ήταν μία μίξη του hard rock της δεκαετίας του '60 με το ψυχεδελικό στυλ της εποχής. Το συγκρότημα ξεκίνησε την αμερικανική του περιοδεία για την προώθηση του δίσκου, ανοίγοντας συναυλίες των Cream του Έρικ Κλάπτον αλλά μετά από μερικές εμφανίσεις η συνεργασία τους λύθηκε λόγω του μεγαλύτερου ενθουσιασμού που προκαλούσαν οι Deep Purple στο κοινό, σε σύγκριση με τους Cream οι οποίοι βρισκόταν στο τέλος της καριέρας τους.\nΤο The Book of Taliesyn (# 54 στις Η.Π.Α., # 48 στον Καναδά) συνέχισε στο ίδιο στυλ με το πρώτο τους άλμπουμ και περιείχε τις επιτυχίες "Kentucky Woman" (# 38 στις ΗΠΑ) και "River Deep – Mountain High" (# 53). Ο τρίτος τους δίσκος με τίτλο "Deep Purple" (#162 στις Η.Π.Α.) που ακολούθησε δε γνώρισε ανάλογη επιτυχία αλλά είναι ενδεικτικό ότι ο ήχος του συγκροτήματος άρχισε να σκληραίνει και να δείχνει τα άγρια σημάδια αυτού που επρόκειτο να επακολουθήσει.\nΤο καλοκαίρι του 1969, η τριάδα των Μπλάκμορ, Λορντ και Πέις αποφάσισε την αλλαγή των Έβανς και Σίμπερ με τους Ίαν Γκίλαν στα φωνητικά και Ρότζερ Γκλόβερ στο μπάσο, μέλη των Episode Six, λόγω της υψηλότερης έντασης που ήθελαν στα φωνητικά του συγκροτήματος, χαρακτηριστικό βέβαια είναι το στοιχείο της φωνής του Ίαν Γκίλαν.\nΠρώτη κυκλοφορία του ανανεωμένου συγκροτήματος ήταν το σινγκλ "Hallelujah", ενώ τον Δεκέμβριο του 1969, κυκλοφόρησε το ζωντανά ηχογραφημένο άλμπουμ "Concerto for Group and Orchestra". Η εν λόγω ηχογράφηση έγινε στο Royal Albert Hall του Λονδίνου στις 24 Σεπτεμβρίου 1969, σε συνεργασία με τη συμφωνική ορχήστρα του Λονδίνου και οδήγησε το συγκρότημα σε μία αρχική επιτυχία στα βρετανικά τσαρτ φτάνοντας στο # 26. Οι Deep Purple βρισκόταν συνεχώς σε περιοδεία και στα όποια διαλείμματα έβρισκαν, γυρνούσαν στο στούντιο για να ηχογραφήσουν το νέο τους δίσκο.\nΣτις αρχές του 1970 περιόδευσαν ανοίγοντας τις εμφανίσεις των Canned Heat. Τον Ιούνιο εκείνης της χρονιάς, κυκλοφόρησε το πρώτο, ηχογραφημένο σε στούντιο, άλμπουμ των Deep Purple με τους Γκίλαν και Γκλόβερ στη σύνθεση τους, φέροντας τον τίτλο "Deep Purple in Rock". Ο δίσκος γνώρισε πολύ μεγάλη επιτυχία στην Ευρώπη, φτάνοντας στο # 4 στη Μεγάλη Βρετανία όπου παρέμεινε για 68 εβδομάδες στα τσαρτ και στο # 1 στη Γερμανία, αν και γνώρισε πολύ μικρή επιτυχία στην αντίπερα όχθη του Ατλαντικού. Το "Deep Purple in Rock" συνοδευόταν από το σινγκλ "Black Night", την πρώτη μεγάλη ευρωπαϊκή επιτυχία του συγκροτήματος, αφού ανέβηκε στο Top-10 σχεδόν σε όλες τις ευρωπαϊκές χώρες και την κορυφή των τσαρτ στην Αυστραλία. Περιείχε το θρυλικό κομμάτι "Child in Time" αλλά και τα εκρηκτικά "Speed King", "Flight of the Rat" και "Hard Lovin' Man". Για την προώθηση του δίσκου ξεκίνησαν μία μεγάλη περιοδεία η οποία πέρασε από Ευρώπη, Αμερική και Ωκεανία, καταλήγοντας στις 31 Ιουλίου του 1971, στο Σολτ Λέικ Σίτι των Ηνωμένων Πολιτειών. Οι εμφανίσεις αυτές έκαναν γνωστούς τους Deep Purple για την εξαιρετική και άγρια σκηνική παρουσία τους, ιδιαίτερα όταν ο Ρίτσι Μπλάκμορ έσπασε την κιθάρα του στο "National Jazz And Blues Festival" του 1970.\nΤο καλοκαίρι του 1971 περιόδευσαν στη Βόρεια Αμερική ανοίγοντας τις εμφανίσεις των Small Faces και βραβεύθηκαν ως το δυνατότερο συγκρότημα του κόσμου από το Βιβλίο Γκίνες. Τον Σεπτέμβριο του 1971, κυκλοφόρησαν το "Fireball", το πρώτο # 1 για το βρετανικό συγκρότημα στην πατρίδα του, μαζί με το Top-10 σινγκλ "Strange Kind of Woman" το οποίο είχε κυκλοφορήσει μερικούς μήνες νωρίτερα. Ο δίσκος έγινε χρυσός στις Ηνωμένες Πολιτείες, και περιείχε τα πολύ δυνατά "Fireball" (#15 στη Μεγάλη Βρετανία), "No No No" και "Fools". Το συγκεκριμένο άλμπουμ θεωρείται και το πιο progressive rock άλμπουμ των Deep Purple της δεκαετίας του '70, κάτι που ταίριαζε στις προτιμήσεις του τραγουδιστή Ίαν Γκίλαν, αλλά όχι και σε αυτές του κιθαρίστα Ρίτσι Μπλάκμορ ο οποίος προτιμούσε ένα πιο βαρύ και ευθύ Hard rock ήχο.\nΗ αρχική περιοδεία για την προώθηση του "Fireball" κράτησε δύο μήνες με σκοπό το συγκρότημα να ξεκινήσει πρόβες για τον επόμενο δίσκο του, αφού δεν ήθελαν να περάσει ανάλογο διάστημα όπως αυτό ανάμεσα στους δύο προηγούμενους δίσκους τους. Για το σκοπό αυτό, ταξίδεψαν τον Δεκέμβριο του 1971, στο Μοντρέ της Ελβετίας, με το φορητό στούντιο ηχογραφήσεων των Rolling Stones. Κατά τη διάρκεια της διαμονής τους, θέλησαν να παρακολουθήσουν μία ζωντανή εμφάνιση του Frank Zappa στο καζίνο της περιοχής. Η συγκεκριμένη συναυλία είχε επεισοδιακό τέλος, αφού ένας οπαδός εκπυρσοκρότησε ένα όπλο με φωτοβολίδες και η οροφή του κτιρίου πήρε φωτιά, με αποτέλεσμα το κτίριο να καεί ολοσχερώς. Η συγκεκριμένη ιστορία αποτυπώνεται σε ένα από τα γνωστότερα τραγούδια του συγκροτήματος, το "Smoke on the Water".\nΤο νέο άλμπουμ κυκλοφόρησε τον Απρίλιο του 1972, με τίτλο "Machine Head". Ο δίσκος έφτασε στο # 1 στην Βρετανία, την Γερμανία, την Αυστραλία, τον Καναδά και σε αρκετές ακόμη χώρες, ενώ στις Ηνωμένες Πολιτείες παρέμεινε στα τσαρτ για 118 εβδομάδες και έχει βραβευθεί ως διπλά πλατινένιος. Το εν λόγω άλμπουμ περιείχε μεγάλες επιτυχίες όπως τα "Smoke on the Water", "Highway Star" και "Space Truckin" και θεωρείται ένα από τα σπουδαιότερα του είδους. Το αρχικό σινγκλ του δίσκου ήταν το τραγούδι "Never Before" το οποίο δε γνώρισε ανάλογη επιτυχία με τα προηγούμενα σινγκλ του συγκροτήματος αφού έφθασε μόλις στο # 35 στα βρετανικά τσαρτ. Η παρατεταμένη, όμως, επιτυχία του άλμπουμ οδήγησε το συγκρότημα να κυκλοφορήσει σε μορφή σινγκλ το "Smoke on the Water", το οποίο γνώρισε μεγάλη επιτυχία στις Ηνωμένες Πολιτείες, όπου σκαρφάλωσε στο # 4 και έγινε χρυσό, ενώ έφθασε στο # 2 στον Καναδά.\nΜία πολύ μεγάλη περιοδεία ξεκίνησε, κατά το ιαπωνικό κομμάτι της οποίας ηχογραφήθηκε το ιστορικό ζωντανό διπλό άλμπουμ "Made in Japan" (# 16 στη Μεγάλη Βρετανία, # 1 στη Γερμανία και # 6 στις Η.Π.Α.), ένα από τα καλύτερα ζωντανά άλμπουμ όλων των εποχών. Οι ηχογραφήσεις έγιναν στην Οσάκα και το Τόκιο, στις 15, 16 και 17 Αυγούστου του 1972 και αρχικά, οι Deep Purple είχαν δεχθεί να κυκλοφορήσει ο δίσκος μόνο στην Ιαπωνία, με τίτλο "Live in Japan". Η εμπορική επιτυχία που παρουσίασε αλλά και ο μεγάλος αριθμός εισαγόμενων αντιτύπων από την Ιαπωνία προς την Ευρώπη και την Αμερική, ανάγκασε το συγκρότημα να κυκλοφορήσει τον δίσκο σε παγκόσμια κλίμακα, με αποτέλεσμα να γίνει πλατινένιος στις Ηνωμένες Πολιτείες και να βραβευθεί σε πολλές χώρες του κόσμου.\nΤον Ιανουάριο του 1973, το συγκρότημα θέλησε να συντηρήσει την συνεχόμενη επιτυχία του, κυκλοφορώντας το τέταρτο στούντιο άλμπουμ τους από το 1970, με τίτλο "Who Do We Think We Are" (# 4 στη Μεγάλη Βρετανία και # 15 στις Η.Π.Α), το οποίο περιείχε την επιτυχία "Woman from Tokyo". Ο δίσκος έλαβε μέτριες κριτικές, αποτέλεσμα των τεταμένων σχέσεων και της ανεπαρκούς συνεργασίας του Ίαν Γκίλαν με τον Ρίτσι Μπλάκμορ. Ταυτόχρονα όμως, οι Deep Purple περιόδευαν συνεχώς σε παγκόσμια κλίμακα, ενώ κατά τη διάρκεια του 1973 υπήρξαν διαστήματα στα οποία τρεις δίσκοι του συγκροτήματος ("Machine Head", "Made in Japan" και "Who Do We Think We Are") βρισκόταν ταυτόχρονα στο αμερικανικό Top-100, με αποτέλεσμα οι Deep Purple να είναι το πρώτο συγκρότημα σε πωλήσεις δίσκων για εκείνο το έτος, στις Ηνωμένες Πολιτείες.\nΟι διαμάχες μεταξύ του Ρίτσι Μπλάκμορ και του Ίαν Γκίλαν, τα προβλήματα αλκοολισμού του τελευταίου και ο κορεσμός μετά από τις συνεχείς περιοδείες και ηχογραφήσεις, οδήγησαν το καλοκαίρι του 1973 το δίδυμο Γκίλαν και Γκλόβερ σε αποχώρηση από τους Deep Purple, τη στιγμή που το συγκρότημα βρισκόταν στο απόγειο της δημοτικότητας τους έχοντας πουλήσει πάνω από 12 εκατομμύρια δίσκους μόνο το 1973, σύμφωνα με άρθρο του "New Yorker".\nΑντικαταστάτες των Γκίλαν και Γκλόβερ, ήταν ο τραγουδιστής Ντέιβιντ Κόβερντεϊλ και ο μπασίστας Γκλεν Χιούζ. Ο Χιουζ ήταν γνωστός από το προηγούμενο συγκρότημα του, τους Trapeze όπου έκανε και τα φωνητικά, ενώ για τον Κόβερντεϊλ έγιναν αρκετές δοκιμές, αφού μέχρι τότε είχε τραγουδήσει μόνο σε ερασιτεχνικό επίπεδο.\nΤον Φεβρουάριο του 1974, κυκλοφόρησαν τον δίσκο "Burn", ο οποίος ανέβηκε στο # 3 των βρετανικών τσαρτ και το # 9 των αντίστοιχων αμερικανικών, αλλά και στο # 1 σε αρκετά ευρωπαϊκά τσαρτ. Μεγάλες επιτυχίες του εν λόγω δίσκου ήταν το ομώνυμο κομμάτι, το "Might Just Take Your Life" και το "Mistreated". Με τη νέα σύνθεση, οι Deep Purple εμφανίστηκαν στις 6 Απριλίου του 1974 ως πρώτο όνομα σε ένα μεγάλο φεστιβάλ στην Καλιφόρνια των Η.Π.Α., το "California Jam", μπροστά σε 250.000 θεατές και πάνω από τους Black Sabbath, Emerson, Lake and Palmer, Eagles και άλλους. Η συγκεκριμένη εμφάνιση, έχει αποτυπωθεί στο δίσκο "California Jamming", ο οποίος κυκλοφόρησε είκοσι χρόνια αργότερα. Από τις 3 μέχρι και τις 9 Απριλίου του 1974, οι Deep Purple έπαιξαν ζωντανά μπροστά σε συνολικό κοινό που υπερβαίνει τους 500.000 θεατές.\nΤον Δεκέμβριο του 1974, κυκλοφόρησε το τελευταίο άλμπουμ πριν την αποχώρηση του Ρίτσι Μπλάκμορ με τίτλο "Stormbringer" (# 6 στη Βρετανία, # 20 στις Η.Π.Α.) με τα "Soldier of Fortune", "Hold On" και "Stormbringer" να ξεχωρίζουν. Η συνεχής προσθήκη τζαζ και φανκ στοιχείων στον ήχο τους, αλλά και ο εθισμός των Χιούζ και Κόβερντεϊλ στα ναρκωτικά, οδήγησαν τον Απρίλιο του 1975 το ιδρυτικό μέλος του συγκροτήματος, Ρίτσι Μπλάκμορ να αποχωρήσει και να δημιουργήσει το δικό του συγκρότημα με το όνομα Ritchie Blackmore's Rainbow. Αντικαταστάτης του ήταν ο Τόμι Μπόλιν, ο οποίος πριν ενταχθεί στους Deep Purple έπαιζε με τους Zephyr και τους James Gang.\nΜε την τελευταία αυτή προσθήκη, οι Deep Purple πρόλαβαν να κυκλοφορήσουν μόλις ένα δίσκο, το "Come Taste the Band", τον Οκτώβριο του 1975 (# 19 στη Βρετανία και # 43 στις Η.Π.Α.). Στις 15 Μαρτίου του 1976, οι Deep Purple έδωσαν την τελευταία τους συναυλία, στο Λίβερπουλ. Ο λόγος της διάλυσης ήταν ότι ο εθισμός των Κόβερντεϊλ, Χιουζ και Μπόλιν στις ναρκωτικές ουσίες δημιουργούσε προβλήματα στις ζωντανές εμφανίσεις τους, κάτι που είναι φανερό στον ζωντανά ηχογραφημένο δίσκο, "Last Concert in Japan". Λίγους μήνες μετά τη διάλυση του συγκροτήματος, ο κιθαρίστας Τόμι Μπόλιν βρέθηκε νεκρός από υπερβολική δόση, μετά την ζωντανή εμφάνιση του στο Μαϊάμι των Ηνωμένων Πολιτειών στις 4 Δεκεμβρίου 1976.\nΜέχρι την επανένωση τους το 1984, τα μέλη του συγκροτήματος δημιούργησαν άλλα επιτυχημένα και μη συγκροτήματα. Ο Ίαν Γκίλαν δημιούργησε αρχικά το progressive συγκρότημα Ian Gillan Band, ηχογραφώντας τρία στούντιο και ένα ζωντανό άλμπουμ, χωρίς επιτυχία. Στη συνέχεια σχημάτισε τους επιτυχημένους Gillan σε Hard rock μονοπάτια, με πέντε Top-20 άλμπουμ και επτά Top-50 σινγκλ. Το 1983 τραγούδησε για το άλμπουμ "Born Again" των Black Sabbath, γνωρίζοντας μεγάλη επιτυχία.\nΟ Ρίτσι Μπλάκμορ δημιούργησε τους Rainbow με τον τραγουδιστή Ρόνι Τζέιμς Ντίο, ενώ στη συνέχεια εντάχθηκαν στο συγκρότημα μουσικοί όπως ο Κόζι Πάουελ, ο Μπομπ Ντέισλι, ο Τζίμι Μπέην, ο Τόνι Κάρεϊ και ο Ντον Έρεϊ (μέλος των Deep Purple από το 2002 και έπειτα), ηχογραφώντας κάποια ιστορικά άλμπουμ όπως το "Rainbow Rising" του 1976 και το "Long Live Rock 'n Roll" του 1977, πριν ακολουθήσουν έναν πιο εμπορικό ήχο με τους Γκράχαμ Μπονέτ και Τζο Λιν Τέρνερ στα φωνητικά.\nΟ Τζον Λορντ δημιούργησε μαζί με τον Τόνι Άστον και τον Ίαν Πέις τους Paice, Ashton & Lord, ηχογραφώντας το άλμπουμ "Malice in Wonderland" τον Μάρτιο του 1977. Αργότερα προσχώρησε στους Whitesnake του Ντέιβιντ Κόβερντεϊλ γνωρίζοντας μεγάλη επιτυχία με δίσκους όπως το "Ready an' Willing", το "Live...In the Heart of the City" και το "Come an' Get It", όπως και ο ντράμερ Ίαν Πέις, ο οποίος το 1982 αποχώρησε για να ενταχθεί στο συγκρότημα του Γκάρι Μουρ.\nΟ Ρότζερ Γκλόβερ, αφού έκανε παραγωγή σε δίσκους των Nazareth, του Ρόρι Γκάλαχερ, των Judas Priest και των Status Quo, εντάχθηκε στους Rainbow του Ρίτσι Μπλάκμορ από το 1979 μέχρι το 1984. Ο Γκλεν Χιούζ ηχογράφησε το σόλο άλμπουμ "Play Me Out" και αργότερα, προσχώρησε στο συγκρότημα των Black Sabbath.\nΑπό το 1976 ως το 1984, κυκλοφόρησαν διάφορες ζωντανές ηχογραφήσεις παλιότερων συναυλιών των Deep Purple ("Deep Purple in Concert", "Live in London") αλλά και επιτυχημένες συλλογές, όπως το "24 Carat Purple" (# 14 στην Βρετανία) και το "Deepest Purple" του 1980 που ανέβηκε στην κορυφή των βρετανικών τσαρτ και είναι πλέον πλατινένιο στις Ηνωμένες Πολιτείες.\nΤον Απρίλιο του 1984, το θρυλικό χαρντ ροκ συγκρότημα επανενώθηκε στην πιο επιτυχημένη του μορφή, με την σύνθεση των Μπλάκμορ, Γκίλαν, Γκλόβερ, Λορντ και Πέις, κυκλοφορώντας το πλατινένιο "Perfect Strangers" (# 5 στη Βρετανία, # 17 στις Η.Π.Α.). Μετά από τρεις συναυλίες στο Περθ της Αυστραλίας κατά τις οποίες εμφανίστηκε μαζί τους και ο Τζωρτζ Χάρισον, πρώην κιθαρίστας των Beatles, ξεκίνησε η περιοδεία για την προώθηση του δίσκου, κατά την οποία οι Deep Purple έπαιξαν σε μεγάλα στάδια μπροστά σε εκατοντάδες χιλιάδες οπαδούς, φθάνοντας να είναι το δεύτερο πιο επιτυχημένο συγκρότημα σε έσοδα συναυλιών για το 1985, μετά τον Μπρους Σπρίνγκστιν.\nΜέσα στο 1986, ηχογράφησαν το επόμενο άλμπουμ τους, το οποίο κυκλοφόρησε τον Ιανουάριο του 1987 με τίτλο "The House of Blue Light" (# 10 στη Βρετανία, # 1 στη Γερμανία, # 34 στις Η.Π.Α.), στο οποίο οι Deep Purple πειραματίστηκαν με διαφορετικούς ήχους στα πλήκτρα και synth κιθάρες. Στην περιοδεία του "The House of Blue Light" ηχογραφήθηκε το "Nobody's Perfect" (# 38 στη Βρετανία, # 105 στις Η.Π.Α.).\nΤο 1989, ο Ίαν Γκίλαν αποχώρησε για δεύτερη φορά από το συγκρότημα λόγω των ιδιαίτερα τεταμένων σχέσεων με τον Ρίτσι Μπλάκμορ. Αντικαταστάτης του αυτή τη φορά ήταν ο Τζο Λιν Τέρνερ (πρώην μέλος των Rainbow). Με τον Τέρνερ στα φωνητικά οι Deep Purple κυκλοφορήσαν το μέτριο "Slaves and Masters" (# 45 στη Βρετανία, # 23 στη Γερμανία, # 87 στις Η.Π.Α.) τον Οκτώβριο του 1990, το οποίο κατακρίθηκε λόγω της έντονης μελωδικότητας του. Μία παγκόσμια περιοδεία ξεκίνησε, κατά τη οποία υπήρξαν στιγμές που ο Τέρνερ αποδοκιμάστηκε.\nΤον Αύγουστο του 1992, επανενώθηκε για δεύτερη φορά η κλασική σύνθεση του γκρουπ, λόγω της πίεσης που ασκήθηκε στον Μπλάκμορ από τα υπόλοιπα μέλη του συγκροτήματος. Τον Ιούλιο του 1993, κυκλοφόρησαν το "The Battle Rages On" (# 21 στη Βρετανία, # 5 στη Ιαπωνία) και στην επερχόμενη περιοδεία ηχογραφήθηκε το ζωντανό "Come Hell or High Water" (#29 στη Βρετανία, # 30 στην Ιαπωνία), για να ακολουθήσει η αποχώρηση του Ρίτσι Μπλάκμορ αυτή τη φορά, του οποίου τη θέση πήρε προσωρινά ο Τζο Σατριάνι. Με τον Σατριάνι στη σύνθεση τους, οι Deep Purple τελείωσαν την περιοδεία της προώθησης του "The Battle Rages On" και του πρότειναν να παραμείνει ως μόνιμο μέλος του συγκροτήματος, κάτι το οποίο αρνήθηκε λόγω της επιθυμίας του να συνεχίσει την προσωπική του καριέρα. Λίγους μήνες αργότερα, ο Στηβ Μορς, μέλος των Dixie Dregs, εντάχθηκε στο συγκρότημα και παραμένει ως σήμερα.\nΗ νέα σύνθεση των Deep Purple, με τον Ίαν Γκίλαν στα φωνητικά, τον Ρότζερ Γκλόβερ στο μπάσο, τον Στηβ Μορς στην κιθάρα, τον Τζον Λορντ στα πλήκτρα και τον Ίαν Πέις στα τύμπανα, ξεκίνησε τις ζωντανές εμφανίσεις της με μία περιοδεία στο Μεξικό, στα τέλη Νοεμβρίου του 1994. Μέσα στο 1995, περιόδευσαν σε χώρες τις οποίες δεν είχαν επισκεφθεί στο παρελθόν, περνώντας από την Κορέα, τη Νότιο Αφρική μαζί με τους Uriah Heep,\nόπως και την Ινδία, ενώ ηχογράφησαν τον επόμενο δίσκο τους.\nΤον Φεβρουάριο του 1996, κυκλοφόρησαν το "Purpendicular" (#58 στη Βρετανία, # 3 στη Σουηδία) το οποίο περιείχε ένα από τα καλύτερα κομμάτια της νεότερης ιστορίας του συγκροτήματος, με τίτλο "Sometimes I Feel Like Screaming" και ξεκίνησαν μία πολύ μεγάλης κλίμακας παγκόσμια περιοδεία. Το καλοκαίρι της επόμενης χρονιάς, κυκλοφόρησαν το ζωντανά ηχογραφημένο στο Παρίσι, "Live at the Olympia '96" Τον Μάιο του 1998, επανήλθαν με το άλμπουμ "Abandon" (#76 στη Βρετανία, # 16 στη Γερμανία). Το 1999, αποφάσισαν να επανεκτελέσουν το ιστορικό "Concerto for Group and Orchestra", του 1969. Σε δύο εμφανίσεις του συγκροτήματος, στις 25 και 26 Σεπτεμβρίου, οι Deep Purple μαζί με τον Ρόνι Τζέιμς Ντίο και άλλους μουσικούς έπαιξαν στο Royal Albert Hall του Λονδίνου, τα τρία movement της αρχικής σύνθεσης του "Concerto..." αλλά και άλλα τραγούδια τους. Η κυκλοφορία "Live at the Royal Albert Hall" αποθανάτισε την συγκεκριμένη εμφάνιση.\nΤο 2000, το συγκρότημα περιόδευσε στην Ευρώπη μαζί με την Ρουμάνικη Φιλαρμονική Ορχήστρα, στο πρώτο μισό της οποίας συνοδευόταν από τον Ρόνι Τζέιμς Ντίο. Η εμφάνιση τους στο Ρότερνταμ στις 30 Οκτωβρίου 2000 ηχογραφήθηκε και κυκλοφόρησε στο άλμπουμ "Live at the Rotterdam Ahoy".\nΣτις 1 Απριλίου 2001, έδωσαν μία φιλανθρωπικού τύπου συναυλία στην Μπανγκαλόρ της Ινδίας, για τα θύματα του σεισμού που είχε γίνει δύο μήνες νωρίτερα, στις 26 Ιανουαρίου. Το καλοκαίρι του 2001 περιόδευσαν στις Ηνωμένες Πολιτείες μαζί με τους Lynyrd Skynyrd και τον Τεντ Νούτζεντ, ενώ στις 29 Μαΐου 2001 εμφανίστηκαν στην συναυλία του Λουτσιάνο Παβαρόττι στην Μόντενα της Ιταλίας, όπου ο Ίαν Γκίλαν τραγούδησε μαζί του το "Nessun Dorma" και το συγκρότημα έπαιξε το "Smoke on the Water".\nΤο 2002, επέστρεψαν στην Μεγάλη Βρετανία για μία περιοδεία η οποία διακόπηκε λόγω μόλυνσης του Ίαν Γκίλαν και ξεκίνησε και πάλι τον Σεπτέμβριο εκείνης της χρονιάς.\nΤο 2002, ο Ντον Έρεϊ αντικατέστησε τον Τζον Λορντ στα πλήκτρα, μετά από επιθυμία του τελευταίου, με τους δύο κιμπορντίστες να μοιράζονται την σκηνή κατά την ευρωπαϊκή περιοδεία του συγκροτήματος. Στις 7 Σεπτεμβρίου 2002, κατά την εμφάνιση των Deep Purple στο "Hammersmith Apollo" του Λονδίνου, οι Μπρους Ντίκινσον, Τζάνικ Γκερς και Νίκο Μακ Μπρέιν των Iron Maiden ανέβηκαν στη σκηνή για να παίξουν το "Smoke on the Water".\nΜε τη νέα σύνθεση, κυκλοφόρησαν το "Bananas" τον Σεπτέμβριο του 2003 (# 3 στη Γερμανία, # 2 στην Ελλάδα, #85 στη Βρετανία) και περιόδευσαν στις αρχές του 2004 με τους Thin Lizzy στην Βόρεια Αμερική. Μέσα στη χρονιά εμφανίστηκαν ζωντανά στην Άπω Ανατολή και την Ωκεανία, με καλλιτέχνες όπως οι Rose Tattoo, Τζο Σατριάνι, Thunder Και Πίτερ Φράμπτον να ανοίγουν τις εμφανίσεις τους.\nΜετά από μία συναυλία στην Ελβετία στις 3 Μαρτίου 2005, οι Deep Purple μεταφέρθηκαν στο Λος Άντζελες για την ηχογράφηση του επόμενου τους δίσκου. Στις 1 Νοεμβρίου 2005 κυκλοφόρησε το "Rapture of the Deep" (#81 στη Βρετανία, # 10 στη Γερμανία), ένα από τα πιο progressive άλμπουμ του συγκροτήματος.\nΗ περιοδεία για την προώθηση του "Rapture of the Deep" διήρκεσε από τον Ιανουάριο του 2006 μέχρι το Μάιο του 2011 με το συγκρότημα να δίνει 385 συναυλίες. Η περιοδεία ψηφίστηκε ως η έκτη καλύτερη του 2007 από τους ακροατές του βρετανικού "Planet Rock Radio", ενώ εμφανίστηκαν ως πρώτο όνομα στο φεστιβάλ "Monsters of Rock" του 2006 μαζί με τους Άλις Κούπερ, Journey, Queensrÿche, κ.α., στο φεστιβάλ "Fête de l'Humanité 2009" στη Γαλλία μπροστά σε 100.000 θεατές, στο φεστιβάλ τζαζ του Μοντρέ στην Ελβετία το 2006 και το 2008, και το φεστιβάλ "Rock Over The Volga" στη Σαμάρα της Ρωσίας μπροστά σε 200.000 οπαδούς, το μεγαλύτερο κοινό μπροστά στο οποίο έπαιξαν από το "California Jam" το 1974.\nΖωντανές ηχογραφήσεις του συγκροτήματος που κυκλοφόρησαν κατά την περιοδεία του "Rapture of the Deep" ήταν τα "Live at Montreux 2006" (2007) και "Live at Montreux 2011" (2011).\nΤον Ιούνιο του 2011, οι Deep Purple περιόδευσαν για πρώτη φορά μετά από τέσσερα χρόνια στις Ηνωμένες Πολιτείες, με την περιοδεία "The Songs That Built Rock", στην οποία συμμετείχε και μία 38μελής ορχήστρα. Η περιοδεία συνεχίστηκε στην Ευρώπη τον Ιούλιο του ίδιου έτους και τον Οκτώβριο μεταφέρθηκε στη Νότια Αμερική. Η πολύ μεγάλη αυτή περιοδεία, συνεχίστηκε το χειμώνα του 2011 στην Ευρώπη και το Φεβρουάριο του 2012 στον Καναδά, για να ολοκληρωθεί με ένα πολύ μεγάλο ευρωπαϊκό κομμάτι, το οποίο ξεκίνησε στις 24 Οκτωβρίου στην Εκατερίνμπουργκ της Ρωσίας και τελείωσε στις 10 Δεκεμβρίου στο Κλερμόντ της Γαλλίας.\nΟ θάνατος του Τζον Λορντ και το Now What\nΣτις 16 Ιουλίου του 2012, ο Τζον Λορντ απεβίωσε λόγω καρκίνου στο πάγκρεας. Το καλοκαίρι εκείνης της χρονιάς το συγκρότημα ηχογράφησε τον επόμενο δίσκο του, ο οποίος είναι αφιερωμένος στο Λορντ. Η ανακοίνωση του δίσκου έγινε ταυτόχρονα με την ανάρτηση μιας σελίδας στο διαδίκτυο η οποία έκανε αντίστροφη μέτρηση για την ημέρα κυκλοφορίας του δίσκου. Στις 26 Φεβρουαρίου 2013, ανακοινώθηκε ότι ο τίτλος του νέου δίσκου θα ήταν "Now What?!" και η επίσημη κυκλοφορία του στις 30 Απριλίου 2013, αν και στις περισσότερες ευρωπαϊκές χώρες κυκλοφόρησε στις 26 και 29 Απριλίου. Ένα μήνα νωρίτερα, κυκλοφόρησαν το πρώτο τους σινγκλ από το τραγούδι "Rapture of the Deep" του 2005, με τίτλο "Hell to Pay" μαζί με το κομμάτι "All the Time in the World". Ο δίσκος σκαρφάλωσε στην κορυφή των τσαρτ στην Γερμανία, την Τσεχία, την Αυστρία και τη Νορβηγία, ενώ μπήκε στο Top-20 των περισσότερων ευρωπαϊκών χωρών, συμπεριλαμβανομένης και της Μεγάλης Βρετανίας.\nΟ Ίαν Γκίλαν και ο Στηβ Μορς στο Wacken Open Air 2013\nΣτις 21 Φεβρουαρίου, οι Deep Purple ξεκίνησαν την παγκόσμια περιοδεία τους από το Ντουμπάι και συνέχισαν με έξι συναυλίες στην Αυστραλία και τη Νέα Ζηλανδία. Μετά την εμφάνιση τους στη Σιγκαπούρη στις 12 Μαρτίου 2013, έκαναν μία παύση για ενάμισι μήνα, με την περιοδεία να συνεχίζεται στην Ευρώπη ξεκινώντας από το Ισγκλ της Αυστρίας στις 30 Απριλίου. Ακολούθησαν εμφανίσεις σε όλη την Ευρώπη από τον Ιούνιο μέχρι το Νοέμβριο του 2013, ενώ το 2014 συνέχισαν με εμφανίσεις στην Ευρώπη, την Ιαπωνία και την Βόρεια Αμερική.\nΣτις 11 Ιουνίου 2014, ο Ίαν Γκίλαν δήλωσε ότι το συγκρότημα δουλεύει πάνω σε νέα κομμάτια σε στούντιο στο Αλγκάρβε της Πορτογαλίας. Παράλληλα, περιόδευσαν στη Νότια Αμερική το Νοέμβριο του 2014 και στο Μεξικό από τις 27 Μαΐου μέχρι τις 7 Ιουνίου 2015. Μέσα στο καλοκαίρι που ακολούθησε πραγματοποίησαν άλλη μια περιοδεία στις Ηνωμένες Πολιτείες και τον Καναδά, ολοκληρώνοντας την χρονιά με εμφανίσεις στην κεντρική Ευρώπη και τελευταία για το 2015 στο O2 Arena του Λονδίνου.\nΤην ίδια περίοδο, έγινε γνωστό ότι το συγκρότημα θα ξεκινήσει τις ηχογραφήσεις του διαδόχου του "Now What?!" στις αρχές του 2016.\nΑναρτήθηκε από Photography στις 1:05 μ.μ. Δεν υπάρχουν σχόλια:\nΟ ΧΡΥΣΟΣ ΒΟΘΡΑΚΑΣ\nΑν υπήρχε τρόπος να επισκεφτείτε το νησί Ilha de Queimada Grande, που βρίσκεται 20 μίλια από τις ακτές του Σάο Πάολο, στη Βραζιλία, τότε θα γνωρίζατε από κοντά το ποιό σπάνιο αλλά και ίσως το ποιό επικίνδυνο φίδι του πλανήτη αν και πιστεύω πως δεν θα θέλατε ποτέ να κάνετε κάτι τέτοιο.\nΠολλοί χαρακτηρίζουν το νησί αυτό σαν το σπίτι της οχιάς golden lancehead ή ως χρυσό βόθρακα όπως των αποκαλούν οι κάτοικοι των γύρω περιοχών και κατοικείται από τα τέσσερις χιλιάδες πιο θανατηφόρα φίδια του κόσμου. Μπορούν να πιάσουν πουλιά στον αέρα και να τα σκοτώσουν με το δηλητήριο τους, που είναι ικανό να λιώσει ακόμη και την ανθρώπινη σάρκα.\nΤο νησί θεωρείται τόσο επικίνδυνο, που έχει απαγορευτεί κάθε επίσκεψη από την κυβέρνηση της Βραζιλίας. Αυτό δεν σημαίνει, βέβαια, ότι δεν υπήρχαν άνθρωποι στο παρελθόν, που τόλμησαν και αποφάσισαν να το επισκεφθούν.\nΠρόκειται για ένα νησί 430 χιλιάδων τετραγωνικών μέτρων, που αποτελεί το μοναδικό σημείο της Γης όπου κατοικεί η Bothrops insularis, γνωστή ως χρυσή οχιά. Ίσως, αυτό είναι και καλό, αφού θεωρείται η πιο δηλητηριώδης οχιά του κόσμου.\nΣτο νησί δεν πηγαίνουν συχνά επισκέπτες. Εξαίρεση αποτελούν ορισμένοι ερευνητές, στους οποίους δίνεται ειδική άδεια μία φορά τον χρόνο, για να μελετήσουν τα φίδια. Επίσης, κάποιες φορές πλησιάζει το βραζιλιάνικο ναυτικό, που φτάνει μέχρι τον αυτόνομο φάρο, ο οποίος χτίστηκε το 1909, πριν δηλαδή απαγορευτούν οριστικά οι επισκέψεις.\nΔεν είναι σπάνια τα περιστατικά, βέβαια, με λαθροκυνηγούς, που προσπαθούν να πιάσουν μια χρυσή οχιά. Αρκεί μια για να κερδίσουν περίπου τριάντα χιλιάδες δολάρια, αν την πουλήσουν στην μαύρη αγορά.\nΑυτό που αποτελεί, όμως, ακόμα μυστήριο είναι ο λόγος για τον οποίο οι οχιές έγιναν τόσο θανατηφόρες. Άλλωστε, δεν διαφέρουν και σημαντικά από τα “αδέλφια” και “ξαδέλφια” τους, που βρίσκονται στην ηπειρωτική χώρα.\nΗ επικρατέστερη θεωρία λέει ότι πριν από έντεκα χιλιάδες χρόνια η στάθμη της θάλασσας ανέβηκε, με αποτέλεσμα να χωρίσει το νησί από τη Βραζιλία. Έτσι τα φίδια απομονώθηκαν στο Ilha de Queimada Grande, με λίγες πηγές τροφής και βασικότερη από αυτές τα αποδημητικά πουλιά.\nΤο πρόβλημα, που πιθανόν είχαν, ήταν ότι το δηλητήριο δεν ήταν τόσο ισχυρό, γι' αυτό ακόμα και μετά το δάγκωμα, τα πουλιά είχαν χρόνο να πετάξουν για λίγες μέρες. Για να εξασφαλίσουν, λοιπόν, την τροφή τους, τα φίδια εξελίχθηκαν, αναπτύσσοντας ένα ισχυρότερο δηλητήριο που σκότωνε το θήραμά τους σχεδόν αμέσως.\nΤελικά, κατέληξε το δηλητήριο τους να είναι πέντε φορές πιο δυνατό από των υπόλοιπων φιδιών και να μπορεί να λιώσει ακόμη και την ανθρώπινη σάρκα.\nΠριν το νησί τεθεί εκτός ορίων, υπήρχαν διάφορες ιστορίες ανθρώπων που υπέκυψαν στα θανατηφόρα αρπακτικά. Μια από αυτές μιλά για έναν ψαρά που είδε τις μηχανές της βάρκας του να χαλάνε.\nΤο κύμα τον παρέσυρε στο νησί και εκείνος αποπειράθηκε να βγει από τη βάρκα, γνωρίζοντας τους κινδύνους που έκρυβε. Όταν βρέθηκε η βάρκα του, εκείνος ήταν κοντά της, νεκρός και όλο του το σώμα ήταν γεμάτο από δαγκωματιές.\nΑκόμα και το όνομα του νησιού εξηγεί την ιστορία του. Περίπου μεταφράζεται ως το νησί της φωτιάς και αυτό επειδή προσπάθησαν να δημιουργήσουν εκεί μια φυτεία μπανάνας, αλλά χωρίς καμία απολύτως επιτυχία.\nΗ Παγκόσμια Ένωση Προστασίας της Φύσης έχει εντάξει τα φίδια αυτά στην Κόκκινη Λίστα, που σημαίνει ότι αποτελούν είδος υπό εξαφάνιση. Ακόμα, βέβαια, υπάρχουν χιλιάδες φίδια πάνω στο νησί, αλλά αν δεν είχε γίνει η κίνηση αυτή, τότε θα κινδύνευαν περισσότερο από τους λαθροκυνηγούς.\nΑναρτήθηκε από Photography στις 2:59 μ.μ. Δεν υπάρχουν σχόλια:\nΕτικέτες Golden lancehead


Νέες ταινίες: Ονειρα σε Ανδεις και Καλιφόρνια | Η ΚΑΘΗΜΕΡΙΝΗ\n15 Αυγούστου, 2019 15.08.2019 • 14:11\nΠολύ αργά για να πεθάνουν νέοι ★★★\nΕρμηνείες: Ντέμιαν Χερνάντεζ, Αντάρ Ματζάντο, Μανταλένα Τορτόρο\nΗ Χιλιανή Ντομίνγκα Σοτομαγιόρ εξερευνά με γλυκόπικρο τρόπο τα μονοπάτια της ενηλικίωσης και γίνεται η πρώτη γυναίκα που αποσπά το βραβείο σκηνοθεσίας στο κινηματογραφικό Φεστιβάλ του Λοκάρνο. Για να το πετύχει μας μεταφέρει στο 1990, την επαύριο της στρατιωτικής δικτατορίας στη χώρα της και κάπου στην εξοχή των Ανδεων, όπου μια μικρή κοινότητα ανθρώπων ζει μακριά από τη συμβατική καθημερινότητα των πόλεων. Ανάμεσά τους υπάρχουν τα παιδιά, έφηβοι αλλά και μικρότεροι, μέσα από τα μάτια των οποίων παρακολουθούμε την ιστορία, καθώς όλοι προετοιμάζονται για ένα μεγάλο πάρτι την παραμονή της Πρωτοχρονιάς.\nΤο φιλμ ενηλικίωσης σκεπάζει με μια ιδιότυπη μελαγχολία τις εικόνες του, δίχως να γίνεται ποτέ πραγματικά δραματικό ούτε όμως και εύθυμο. Η (εντελώς) χαλαρή πλοκή εστιάζει ξεκάθαρα στα παιδιά και ιδιαίτερα στη 16χρονη Σοφία και τον συνομήλικό της Λούκας, οι οποίοι αισθάνονται τα πρώτα ερωτικά σκιρτήματα ενώ ταυτόχρονα προσπαθούν να ανεξαρτητοποιηθούν από τους γονείς τους, σε ένα ιδιότυπο περιβάλλον. Η φύση είναι φυσικά πανταχού παρούσα. Δάση, ποτάμια, βουνά πρωταγωνιστούν επίσης, βάζοντας τους –κατά τα άλλα– σύγχρονους ανθρώπους σε συνθήκες περασμένων εποχών. Το ρεύμα που φτάνει μετά κόπων και βασάνων περισσότερο περιπλέκει παρά διευκολύνει τις σχέσεις των ανθρώπων.\nΤο ωραίο με το φιλμ της Σοτομαγιόρ είναι πως δεν αποτελεί κανέναν απλοϊκό ύμνο στον αναχωρητισμό ή στη χίπικη κουλτούρα. Τα καλά μαζί με τα δύσκολα της άγριας φύσης γίνονται εδώ το κινηματογραφικό περιβάλλον, το οποίο σαν παραμορφωτικός καθρέφτης διαφοροποιεί την υφή όσων συμβαίνουν ανάμεσα στους ανθρώπους. Ταυτόχρονα αναδεικνύει όντως –σε δεύτερο επίπεδο– μια κοινωνία σε μετάβαση, η οποία ψάχνει τα πατήματά της, με τα παιδιά να φέρονται αρκετές φορές πιο ώριμα από τους μεγάλους.\nΕρμηνείες: Τζέισον Σουντέικις, Λι Πέις, Εριν Μοριάρτι\nΣτην ηλιόλουστη Καλιφόρνια των μέσων της δεκαετίας του 1970 μάς ταξιδεύει το φιλμ του Νικ Χαμ, το οποίο χτίζει την ενδιαφέρουσα ναρκο-περιπέτειά του γύρω και από μια αληθινή υπόθεση. Ο Τζιμ Χόφμαν (Τζέισον Σουντέικις), πιλότος στο επάγγελμα και οικογενειάρχης, πιάνεται στα πράσα να μεταφέρει μια σεβαστή ποσότητα κοκαΐνης.\nΑντί να τον συλλάβει, το FBI αποφασίζει να τον χρησιμοποιήσει σαν πληροφοριοδότη προκειμένου να πιάσει τον προμηθευτή του, κι έτσι ο Τζιμ μετακομίζει οικογενειακώς σε κάποιο πλούσιο προάστιο του Σαν Ντιέγκο. Εκεί θα γνωρίσει τον γείτονά του, Τζον Ντελόριαν, λαμπρό πρώην σχεδιαστή της Ford, ο οποίος έχει ένα μεγαλεπήβολο αυτοκινητικό σχέδιο, που όμως για να προχωρήσει χρειάζεται και τη σχετική χρηματοδότηση…\nΟ σεναριογράφος Κόλιν Μπέιτμαν δημιουργεί μιαν ενδιαφέρουσα ιστορία, η οποία βουτάει στην καρδιά του αμερικανικού ονείρου, αναλύοντας απολαυστικά τις (εύκολες) στρεβλώσεις του. Η ιστορία του Ντελόριαν, η οποία είναι σε μεγάλο βαθμό αληθινή, βοηθά σε αυτό, ενώ ταυτόχρονα κλείνει το μάτι στους λάτρεις του καλτ σινεμά, αφού αναφέρεται ευθέως στο αξέχαστο όχημα από το «Επιστροφή στο μέλλον». Ο Χαμ από την πλευρά του μοντάρει την ταινία με γρήγορους ρυθμούς και της δίνει μια όμορφη ’70s γυαλάδα.\nΗ γειτόνισσα ★½\nΕρμηνείες: Σοφί Μαρσό, Πιερ Ρισάρ, Νίκολας Βοντ\nΗ γαλλική κομεντί συστήνεται στην πιο αφελή, ανάλαφρη εκδοχή της, μέσα από μια σχετικά παράξενη ιστορία. Η Ελεν (Σοφί Μαρσό) ζει μια ήσυχη ζωή ως εκδότρια ρομαντικών διηγημάτων, η οποία ωστόσο θα αναστατωθεί όταν δίπλα της θα μετακομίσει η κυρία Μιλς, μια εκκεντρική ηλικιωμένη Αμερικανίδα. Οι δυο τους θα γίνουν σύντομα φίλες και συνεργάτιδες, όμως τα πάντα θα καταρρεύσουν αφού η Ελεν καταλαβαίνει πως η νέα γειτόνισσα είναι στην πραγματικότητα… άνδρας, με αρκετά ακόμα κρυμμένα μυστικά.\nΟ Γάλλος κωμικός Πιερ Ρισάρ υποδύεται διασκεδαστικά τη γυναίκα, ωστόσο λείπει το υλικό που θα τον βοηθούσε να δημιουργήσει περισσότερο. Το σενάριο της Μαρσό αναλώνεται κυρίως σε κλισέ και ευκολίες που φλερτάρουν με τα όρια του γελοίου, παρ’ όλα αυτά η ταινία έγινε μεγάλη εισπρακτική επιτυχία στη Γαλλία.\nΕρμηνείες: Μάρι Τέρετσικ, Ιμρε Σόος, Ανταμ Σίρτες\nΕνας δύσκολος έρωτας\nΟ Ζόλταν Φάμπρι υπογράφει την ταινία-πρόδρομο του ουγγρικού «Νέου Κύματος», την οποία βλέπουμε σε επανέκδοση. Στην Ουγγαρία του 1950, μεταφέρεται μια ιδιότυπη εκδοχή του Ρωμαίου και της Ιουλιέτας. Η Μάρι (εκπληκτική στον ρόλο η νεαρή Μάρι Τέρετσικ), κόρη ενός γαιοκτήμονα, που έχει μόλις αποχωρήσει από την κολεκτίβα των αγροτών, ερωτεύεται τον Μάτε, ο οποίος αντιθέτως είναι υπέρμαχος του συνεταιρισμού. Οι δύο νέοι θα βρεθούν στο επίκεντρο μιας ευρύτερης κοινωνικής διαμάχης και θα προσπαθήσουν να σώσουν την αγάπη τους. Ο Φάμπρι καταφέρνει για πρώτη φορά στην ιστορία του μαγιάρικου σινεμά να παντρέψει με τόση επιτυχία το ανθρώπινο στοιχείο με την κοινωνική διάσταση. Η κινηματογραφία του έχει μια σπάνια ποιητική ευαισθησία, ενώ κάποιες σκηνές όπως εκείνη του καρουζέλ στο λούνα παρκ ή των αλόγων που καλπάζουν σέρνοντας τις άμαξες, αποτελούν μικρά κομψοτεχνήματα.\nΤσάι με τις κυρίες ★★★\nΕμφανίζονται: Μάγκι Σμιθ, Τζούντι Ντεντς, Αϊλίν Ατκινς\nΟλες μαζί 342 ετών\nΟ σκηνοθέτης του «Νότινγκ Χιλ», Ρότζερ Μισέλ, συγκεντρώνει τέσσερις από τις μεγάλες κυρίες της βρετανικής υποκριτικής –όλες φέρουν τον τίτλο της ντέιμ– γύρω από το ίδιο τραπέζι. Μάγκι Σμιθ, Τζούντι Ντεντς, Αϊλίν Ατκινς και Τζόαν Πλόουραϊτ μιλούν για τις απίθανες ζωές-καριέρες τους, κουτσομπολεύουν και γελούν πολύ, σε ένα ανάλαφρο ντοκιμαντέρ που ταυτόχρονα ανατρέχει σε έξι δεκαετίες θεάτρου και σινεμά.\nΤο ωραίο, βέβαια, είναι πως, εκτός από συνάδελφοι, οι συγκεκριμένες είναι και φίλες μεταξύ τους, γεγονός που κάνει πολύ πιο ζωντανό και αυθόρμητο το τελικό αποτέλεσμα. Παίρνοντας αφορμή από ερωτήσεις, αλλά πιο συχνά απλώς προκαλώντας η μία την άλλη, αφηγούνται ιστορίες από το επαγγελματικό τους παρελθόν στο θέατρο (κυρίως), στην τηλεόραση και στον κινηματογράφο, ενώ ανακαλούν τις μνήμες σπουδαίων ανθρώπων που πέρασαν από τις ζωές τους.\nΑνακοίνωση για την τιμητική βράβευση του Κώστα Γαβρά με τον τίτλο Jaeger-LeCoultre Glory to the Filmmaker, εξέδωσε χθες το Φεστιβάλ Βενετίας. Το βραβείο που ο Ελληνας κινηματογραφιστής θα παραλάβει στις 31 Αυγούστου, πριν από την παγκόσμια πρώτη της νέας του ταινίας «Ενήλικες στο δωμάτιο», αφορά την «ιδιαίτερη και πρωτότυπη συνεισφορά του στην καινοτομία του σύγχρονου σινεμά». Αξίζει να σημειωθεί πως τη συγκεκριμένη διάκριση έχουν κερδίσει στο παρελθόν σκηνοθέτες όπως ο Στίβεν Φρίαρς, ο Σπάικ Λι, η Ανιές Βαρντά, ο Μπράιαν ντε Πάλμα, ο Αμπάς Κιαροστάμι κ.ά. Υπενθυμίζουμε πως η ταινία του Κώστα Γαβρά, η οποία διασκευάζει το ομώνυμο βιβλίο του Γιάνη Βαρουφάκη, θα προβληθεί εκτός συναγωνισμού στο πρόγραμμα της φετινής Μόστρα (28/8-7/9).\nΤην απόφαση να επιτρέψει την αλλαγή των γενέθλιων ονομάτων των προσώπων που αναγράφονται στην πλατφόρμα της, ανακοίνωσε η Διαδικτυακή Κινηματογραφική Βάση Δεδομένων (ΙMDb). Συγκεκριμένα, οι χρήστες της έκδοσης IMDb pro, οι οποίοι χρησιμοποιούν για επαγγελματικούς λόγους την πλατφόρμα, θα μπορούν πλέον να αλλάξουν το όνομά τους αν αυτό δεν χρησιμοποιείται πια ευρέως και δεν έχει τη δική τους συγκατάθεση. Η αλλαγή ήρθε ύστερα από διαμαρτυρία ομάδων της ΛΟΑΤΚΙ κοινότητας, οι οποίες υποστήριξαν πως είναι απαράδεκτο η βάση δεδομένων να περιέχει ένα τέτοιο προσωπικό στοιχείο, αν αυτό δεν είναι εγκεκριμένο από το άτομο που αφορά.


Γέροντας Αρσένιος Σπηλαιώτης, Η διάκριση και η αγάπη του σώζουν τον νέο Μοναχό! | Διακόνημα\nΓέροντας Αρσένιος ο Σπηλαιώτης, (1886-1983)\n[Διήγηση Γέροντα Αρσένιου Σπηλαιώτη]: «Ένας άλλος, από άλλην συνοδείαν, ήλθε στην καλογερικήν με πολλήν ζέσιν· υποτάχτηκε σ’ ένα σκληρό Γεροντάκι πάρα κάτω και στην αρχήν αγωνιζόταν πάρα πολύ.\nΌλη νύχτα αγρυπνία, ορθοστασία, μετάνοιες, νηστείες, υπακοή, καθαρή εξομολόγησις κλπ.\nΈλα όμως που μετά από δυο τρία χρόνια χαλάρωσε, έδωσεν εξουσία στον πειρασμόν και άρχισε να πηγαίνη πίσω-πίσω. Εθόλωνε στην προσευχήν το μυαλό, καθόταν, κοιμόταν· ξυπνούσε κομμένος· ξανακοιμόταν και τέλος πάντων, σκοτωνόταν να βγάλη τα πνευματικά του καθήκοντα.\nΔεν φτάνει αυτό· τον πλακώνει και το δαιμόνιον της πορνείας και τον πολεμούσε φοβερά. Συγχρόνως του ‘φερνε απόγνωσιν και τον ψιθύριζε στ’ αυτί ότι μ’ αυτά τα χάλια σίγουρα θα κολαστή.\nΤο φοβερότερο όμως του έβαλεν και ντροπήν για να μη εξομολογιέται και του ‘λέγε: “Ταλαίπωρε, εσύ που έβγαζες τόσες αγρυπνίες με τόσες μετάνοιες, τόσα δάκρυα, τόσον αγώνα, τώρα τι να πης στον Γέροντα; Αν ακούση αυτά τα χάλια σου και προ πάντων τον πόλεμον της πορνείας σίγουρα θα σε διώξη. Δεν φεύγεις από μόνος σου”;\n“Αλλά πάλιν πρέπει να βρω κάποιαν πρόφασιν -σκεφτόταν- τι να κάνω”;\nΦαίνεται όμως τον λυπήθηκεν ο Θεός και του ‘βαλε τον λογισμόν: “Δεν πας στον π. Αρσένιον να πης τους λογισμούς σου”;\nΈρχεται το καλογέρι με κατεβασμένο κεφάλι από ντροπή και με πολλήν προσπάθειαν κατάφερε να μου τα πη όλα και προ πάντων τον πόλεμον της πορνείας. Αυτός ως άπειρος ενόμιζεν ότι, αν εξωμολογιόταν, θα τον επρόσβαλλα.\nΌμως εγώ, ξέροντας από την πείρα μου τις τέχνες του διαβόλου, τον έβαλα στην αγκαλιά μου και του λέω:\n– Μπράβο παιδί μου· κατάλαβα ότι είσαι αγωνιστής και σ’ αγαπά ο Χριστός.\n– Μα εμένα Γέροντα; Ναι, εσένα και για να σου το αποδείξω, πες μου ειλικρινά· όταν αγωνιζόσουν σκληρά και ούτε πολέμους είχες, τι ιδέαν είχες για τον εαυτό σου;\n– Τότε Γέροντα, ήμουν ένας μικρός άγιος τώρα είμαι ο χειρότερος όλων.\n– Ο Θεός ‘σχωρέσει σε*. Τώρα μιλάς σωστά. Όλοι οι αγώνες και οι κόποι μας πρέπει να καταλήξουν εις την ταπεινοφροσύνην. Ποτέ δεν ήσουν άγιος, αλλά σ’ εσκέπαζεν η χάρις του Θεού και νόμιζες ότι είναι κάτι δικό σου γι’ αυτό σε άφησεν η χάρις για να καταλάβης τον εαυτό σου.\nΌμως με την εξομολόγησιν πάλιν θα ξανάλθη η χάρις· μόνο μη ντρέπεσαι στο εξής να εξομολογιέσαι στον Γέροντά σου και να κρατάς σφικτά πάντα αυτόν τον λογισμόν: “Εγώ δεν είμαι τίποτε ό,τι καλόν έχω είναι από τον Θεόν, δι’ ευχών του Γέροντά μου. Αν μ’ εγκαταλείψη, ξαναπέφτω αμέσως”.\nΈκτοτε το καλογέρι ξεμολογιόταν στον Γέροντά του και μέχρι τώρα αγωνίζεται με πολλήν προθυμίαν».\nΑπ’ αυτά τα παραδείγματα βγαίνει το συμπέρασμα, ότι ο παππούς, σαν επισφράγισμα των σκληρών αγώνων του, έφθασεν ο ίδιος σε μέτρον ταπεινοφροσύνης και έμαθε διά Πνεύματος Αγίου τα ίδια λόγια, που είπε στον σύγχρονόν του Ρώσσοy ασκητή Σιλουανόν [όσιος Σιλουανός ο Αθωνίτης] ο Χριστός: «κράτα τον νουν σου εις τον Άδην και μη απελπίζου» .\n* Μια συνηθισμένη ευχή βάσει της αγιορειτικής ορολογίας όπου εδώ αντιστοιχεί περίπου με το “εύγε – να είσαι ευλογημένος”..\nΑπό το βιβλίο του Μοναχού Ιωσήφ Διονυσιάτη, “Γέρων Αρσένιος ο Σπηλαιώτης, (1886-1983), Συνασκητής τους Γέροντος Ιωσήφ του Ησυχαστού.


Η θέση του GR.EC.A για το Ελληνικό Ηλεκτρονικό Εμπόριο\nΑν και τις πρώτες μέρες του lockdown η αύξηση αυτή της δυναμικότητας φάνηκε να επαρκεί, από την εβδομάδα του black friday και μετά ο όγκος εκτοξεύθηκε και πλέον εκτιμάται πως ο όγκος που σήμερα καλείται να διαχειριστεί η αγορά ξεπερνά τις 800.000 διακινήσεις ανα ημέρα, νούμερο το οποίο είναι πέρα από κάθε πρόβλεψη. Πρακτικά το ηλ. Εμπόριο, το οποίο υπό κανονικές συνθήκες αποτελεί το 17% της κίνησης καλείται σήμερα να ανταπεξέλθει στον όγκο του υπόλοιπου 83% και το κατάφερε μέχρι την πιο εμπορικά έντονη μέρα του χρόνου για το λιανεμπόριο διεθνώς.\nΗ πρόταση του Δ.Σ του GR.EC.A, σε αυτές τις δύσκολες στιγμές, είναι να μπορέσουν τα καταστήματα να αξιοποιήσουν την επιλογή click away, δηλαδή να μπορούν οι καταναλωτές να παραγγέλνουν ηλεκτρονικά ή τηλεφωνικά και να παραλαμβάνουν από τα κατά τόπους καταστήματα.\nΑφού ευχαριστήσουμε εκ μέρους των μελών μας όλους τους καταναλωτές που επιλέγουν ελληνικά ηλεκτρονικά καταστήματα για τις αγορές τους σε αυτή τη δύσκολη συγκυρία, θεωρούμε απαραίτητο να υπενθυμίσουμε ότι:\nα) το ελληνικό ηλ. Εμπόριο είναι πλέον πιο δυνατό από ποτέ και αποτελεί την καλύτερη επιλογή για τις αγορές και αυτό θα γίνει εμφανές μετά την εξομάλυνση της εξαιρετικά δύσκολης κατάστασης.\nβ) όσο χρησιμοποιούνται ασφαλείς μέθοδοι πληρωμής, δεν υπάρχει κίνδυνος να εξαπατηθούν και να χάσουν τα χρήματα τους.\nγ) οι άνθρωποι της συνολικής αλυσίδας του ηλ. εμπορίου πραγματικά κάνουν ότι καλύτερο μπορούν για να ικανοποιήσουν τους καταναλωτές.\nΚαλούμε όλη την αγορά σε αυτή την εξαιρετικά δύσκολη συγκυρία να δείξει υπομονή και συμπάθεια στους ανθρώπους όλης της αλυσίδας του ηλ. Εμπορίου και να συνεχίσει να δείχνει εμπιστοσύνη επιλέγοντας ελληνικά καταστήματα για τις αγορές του.


H Whitney Houston πέθανε στο L.A. σε ηλικία 48 ετών | Gold Mum\nΗ Whitney Houston ήταν μία από τις πιο διάσημες τραγουδίστριες όλων των εποχών, με επιτυχίες όπως το I Will Always Love You και Saving All My Love For You.\nΑργότερα όμως την καριέρα της επισκίασαν η κατάχρηση ουσιών και ο ταραχώδης γάμος της με τον τραγουδιστή Bobby Brown.\nΗ Χιούστον πέθανε την παραμονή των βραβείων Grammy στο Λος Άντζελες. Είχε παραστεί νωρίτερα σε πάρτι στο ξενοδοχείο, που είχε διοργανώσει ο μέντοράς της και η δισκογραφική της εταιρεία το βράδυ του Σαββάτου.\nΤο ξενοδοχείο ήταν ήδη γεμάτο από δημοσιογράφους και διασημότητες, όταν η αστυνομία έλαβε μια κλήση έκτακτης ανάγκης από την ασφάλεια του ξενοδοχείου στις 2:55 ώρα Ελλάδας.\nΠαρά την προσπάθεια των γιατρών να την επαναφέρουν με τεχνητή αναπνοή, η κατάσταση ήταν μη αναστρέψιμη.\nΗ Γουίτνεϊ Χιούστον γνώρισε μεγάλη επιτυχία μέχρι το 2000, πουλώντας εκατομμύρια άλμπουμ και ερμηνεύοντας δεκάδες επιτυχίες. Στις Ηνωμένες Πολιτείες, οι πωλήσεις των δίσκων της ξεπέρασαν τα 55 εκατομμύρια. Στον κινηματογράφο, πρωταγωνίστησε στις ταινίες «The Bodyguard» και «Waiting to Exhale».\nΣτη μακριά λίστα των βραβείων της συμπεριλαμβάνονται δύο Emmy, έξι Grammy, 30 Billboard Music Awards και 22 American Music Awards.\nΜέχρι το 2010 είχε βραβευτεί 415 φορές.\nΗ νεκροψία δεν έχει ολοκληρωθεί ακόμα αλλά οι περισσότεροι πιστεύουν ότι για την κατάληξη της Houston έφταιξαν οι μακροχρόνιες καταχρήσεις της (ναρκωτικά και αλκοόλ) τις οποίες είχε προσπαθήσει πολλές φορές να σταματήσει χωρίς όμως να τα καταφέρει. Πάντως σύμφωνα με τις πληροφορίες στο δωμάτιό της δεν βρέθηκαν παράνομα ναρκωτικά αλλά μόνο συνταγογραφημένα φάρμακα (στα οποία βέβαια πολλοί καλλιτέχνες έχουν εθιστεί.\nΣτο βίντεο που ακολουθεί θα δείτε την Χιούστον στην τελευταία της εμφάνιση στο pre-party που διοργανώθηκε για τα βραβεία Grammy\nSources: http://www.webdaily.com, http://www.missbloom.gr


ΑΕΤΟΣ Grevena Γρεβενά : Φράσεις της αρχαίας Ελληνικής που χρησιμοποιούμε σήμερα\nΣτον καθημερινό λόγο, προφορικό και γραπτό, χρησιμοποιούμε συχνά εκφράσεις προερχόμενες από\nτην αρχαία Ελληνική και την κοινή Ελληνιστική, τη γλώσσα της Αγίας Γραφής\nΚαθώς είναι διάσπαρτες, σπαράγματα , δίνουν στο λόγο σφρίγος και ζωντάνια, ενώ η άγνοιά τους δημιουργεί μερικές φορές αμηχανία.\n- Από μηχανής θεός : Απροσδόκητη βοήθεια από άνθρωπο ή κάποιο γεγονός που εμφανίζεται απροσδόκητα και βγάζει από τη δύσκολη θέση δίνει λύση στο πρόβλημα.\n- Αρχή άνδρα δείκνυσι : Η εξουσία αποκαλύπτει τις δυνατότητες του ανθρώπου δείχνει τις ικανότητες και το χαρακτήρα του.\n- Ασκοί του Αιόλου: Λέγετε, όταν εμφανίζονται πολλά κακά, σύμφορες.\nΗ φράση είναι από την Οδύσσεια. Οι σύντροφοι του Οδυσσέα από περιέργεια άνοιξαν ένα ασκί δοσμένο από τον Αίολο στον Οδυσσέα και αμέσως πετάχτηκαν οι άνεμοι και καθώς ήταν απομάκρυναν το καράβι τους από την πατρίδα και του έφερε στον νησί των Λαιστρυγόνων. Οδύσσεια, κ, 1-56\n- Άχθος αρούρης: Βάρος της γης άχρηστος Άνθρωπος που δεν προσφέρει τίποτε.\n- Αχίλλειος πτέρνα: Το αδύνατο σημείο\n- Βίος αβίωτος: Ζωή ανυπόφορη.\n-Οι γερανοί του Ιβύκου: Οι εκδικητές .Έτσι οι θεατές κατάλαβαν ότι αυτός ήταν ο ένοχος.\n- Δούρειος Ίππος: Προσφορά επικίνδυνη. Ό,τι φαίνεται σαν δώρο , ενώ στην πραγματικότητα είναι επικίνδυνο, δόλιος και επικίνδυνος.\nΗ φράση έχει ληφθεί από τον Όμηρο. Οι Έλληνες χάρισαν στους Τρώες ένα ξύλινο άλογο ως αφιέρωμα στους Θεούς, ενώ μέσα βρισκόταν ο Οδυσσέας με τους συντρόφους τους και πρώτοι άρχισαν την καταστροφή της Τροίας. Οδύσσεια, λ,529\n- Έξεστιν Κλαζομενίοις ασχημονείν : Επιτρέπεται στους Κλαζομενίους να φέρονται με απρέπεια.\n- Έπεα πτερόεντα : Λόγια του αέρα.\nΠοιητική Ομηρική έκφραση βασισμένη στην αντίληψη ότι τα λόγια, όταν βγαίνουν από το στόμα μας τα παίρνει ο αέρας και πετούν. Ιλιάδα,Α,201..\nΕτικέτες ΑΡΧΑΙΑ ΕΛΛΗΝΙΚΑ, ΠΑΙΔΕΙΑ


Το Κουτσαβάκι: Ο Λαβρόφ είπε πώς να βρουν την κατάλληλη λύση για την ΛΔΚ\nΟ Λαβρόφ είπε πώς να βρουν την κατάλληλη λύση για την ΛΔΚ\nΟ ΥΠΕΞ της Ρωσικής Ομοσπονδίας Σεργκέι Λαβρόφ. Φωτογραφία αρχείου\nΜΑΝΙΛΑ, 8 Αυγούστου - RIA Novosti. Η Μόσχα υπολογίζει ότι με τη λογική προσέγγιση όλων των παικτών, συμπεριλαμβανομένων των ΗΠΑ, της Νότιας Κορέας και της Ιαπωνίας, θα κριθούν αποδεκτές οι λύσεις από όλα τα μέρη για την ΛΔΚ δήλωσε ο υπουργός Εξωτερικών Σεργκέι Λαβρόφ.\n'Υπολογίζουμε στην λογική προσέγγιση από όλους τους παίκτες, συμπεριλαμβανομένων των ΗΠΑ, της Νότιας Κορέας και της Ιαπωνίας, θα μπορέσουν να βρούν τα μέρη μια συναινετική ' - είπε στους δημοσιογράφους.\nΟ επικεφαλής του ρωσικού Υπουργείου Εξωτερικών σημείωσε ότι η Μόσχα είναι έτοιμη για διάλογο με την Πιονγιάνγκ και είναι πεπεισμένη ότι δεν υπάρχει εναλλακτική λύση για την επανάληψη της πολιτικής διαδικασίας.\nΤο Συμβούλιο Ασφαλείας του ΟΗΕ ψήφισε το Σάββατο το ψήφισμα που επεκτείνει τις κυρώσεις κατά της Λαϊκής Δημοκρατίας της Κορέας. Σύμφωνα με τις εκτιμήσεις της Αμερικανικής πλευράς που προσέφερε το έγγραφο, η πλήρης εφαρμογή των περιορισμών θα επιτρέψει τη μείωση του ετήσιου νομισματικού εισοδήματος της Βόρειας Κορέας, που φτάνει σήμερα περίπου τρία δισεκατομμύρια δολάρια κατά το ένα τρίτο.\nΤο ψήφισμα προβλέπει απαγόρευση εισαγωγής από τη Βόρεια Κορέα, ιδίως σιδήρου, σιδηρομεταλλεύματος, μολύβδου, άνθρακα και θαλασσινών. Οι τραπεζικοί λογαριασμοί του εξωτερικού εμπορίου της Λαϊκής Δημοκρατίας της Κορέας θα παγώσουν και θα απαγορεύσουν στα πλοία της Βόρειας Κορέας να εισέρχονται στα λιμάνια όλων των κρατών γιατί η ΛΔΚ παραβιάζει τα ψηφίσματα του ΟΗΕ.\nΟι χώρες μέλη του ΟΗΕ θα υποχρεωθούν να μην αυξήσουν τον αριθμό των εργαζομένων από τη Βόρεια Κορέα στην επικράτεια τους, ούτε να δημιουργήσουν νέες κοινοπραξίες με τη ΛΔΚ και να μην επεκτείνουν τις υφιστάμενες. Νέες κυρώσεις επιβάλλονται σε όσους συνδέονται με πυραυλικά και πυρηνικά προγράμματα της Πιονγιάνγκ .\nΕξακομματικές συνομιλίες για την αποπυρηνικοποίηση της κορεατικής χερσονήσου άρχισαν το καλοκαίρι του 2003. Οι υψηλόβαθμοι διπλωμάτες από τη Ρωσία, τη ΛΔΚ, τη Νότια Κορέα, τις ΗΠΑ, την Κίνα και την Ιαπωνία συμμετείχαν σε αυτές. Ως αποτέλεσμα, η Βόρειος Κορέα όχι μόνο πάγωσε το πυρηνικό πρόγραμμα, αλλά επίσης άρχισε να αποσυναρμολογεί τον αντιδραστήρα στο πειραματικό κέντρο στο Yongbyon. Εντούτοις, από το 2008, ο διάλογος σταμάτησε όταν η Ουάσινγκτον και την Πιονγκγιάνγκ δεν συμφώνησαν για τρόπους επαλήθευσης του καταλόγου πυρηνικών προγραμμάτων της Λαϊκής Δημοκρατίας της Κορέας και η Ιαπωνία και η Νότια Κορέα αρνήθηκαν να εκπληρώσουν τις υποχρεώσεις τους όσον αφορά τις παραδόσεις καυσίμων σε σταθμούς ηλεκτροπαραγωγής στην Λαϊκή Δημοκρατία της Κορέας σε αντάλλαγμα για την εγκατάλειψη του πυρηνικού προγράμματος.


Διαγόρας: Η αναβολή αλλάζει το πρόγραμμα - Δημοκρατική της Ρόδου\nΔιαγόρας: Η αναβολή αλλάζει το πρόγραμμα\nαναβλήθηκε, καθώς η… πρώτη σέντρα αρχικά είχε προγραμματιστεί για τις 24-25 Οκτωβρίου, μετατέθηκε για τις 31 Οκτωβρίου και 1η Νοεμβρίου και τελικά ορίστηκε για τις 7-8 Νοεμβρίου.\nΗ μετάθεση της πρεμιέρας, όπως είναι φυσικό, αναγκάζει τον προπονητή του Διαγόρα Σάκη Θεοδοσιάδη να αναπροσαρμόσει τα πλάνα του σχετικά με την προετοιμασία, η οποία… μεγαλώνει κατά μία εβδομάδα.\nΟ έμπειρος τεχνικός είχε στο μυαλό του ως πρόβα τζενεράλε για το εκτός έδρας παιχνίδι της 1ης αγωνιστικής με τον Ο.Φ. Ιεράπετρας, την φιλική αναμέτρηση της Κυριακής με αντίπαλο τον ΓΑΣ Ιάλυσος ( γήπεδο Αγίου Σουλά στις 15:00).\nΩστόσο σύμφωνα με τις πληροφορίες της «δσπορ», ο Σάκης Θεοδοσιάδης και ο άνθρωποι του Διαγόρα προσανατολίζονται να προγραμματίσουν ακόμα ένα φιλικό παιχνίδι μέσα στο σαββατοκύριακο 31 Οκτωβρίου και 1η Νοεμβρίου.\nΉδη οι «κυανέρυθροι» αναζητούν ομάδα για να κλείσουν φιλικό παιχνίδι, το οποίο και θα αποτελέσει την πρόβα τζενεράλε του «γηραιού» ενόψει των επίσημων υποχρεώσεών του.\nΤώρα όσον αφορά στον Φώτη Γεωργίου, ο έμπειρος ακραίος αμυντικός ημέρα με την ημέρα ανεβάζει ρυθμούς, συμμετέχοντας σε όλο και μεγαλύτερο μέρος του κανονικού προγράμματος της προπόνησης, δείχνοντας ότι ξεπερνάει εντελώς τον τραυματισμό του.\nΠάντως, ο Σάκης Θεοδοσιάδης και το επιτελείο του έχουν αποφασίσει να προφυλάξουν τον Φώτη Γεωργίου ο οποίος δεν θα αγωνιστεί στο φιλικό παιχνίδι με τον ΓΑΣ Ιάλυσος, έτσι ώστε μέσα στην προσεχή εβδομάδα να επιστρέψει στους κανονικούς ρυθμούς της προετοιμασίας.\nΜε πρωινή προπόνηση, στο βοηθητικό του δημοτικού σταδίου, συνεχίστηκε η προετοιμασία του Διαγόρα την Παρασκευή.\nΤο πρόγραμμα, μετά από το απαραίτητο ζέσταμα, επικεντρώθηκε σε ασκήσεις τακτικής και σε αγωνιστικά παιχνίδια στην κατοχή και την κυκλοφορία της μπάλας.\nΟι αθλητές του «γηραιού» θα προπονηθούν και το πρωί του Σαββάτου στο βοηθητικό του δημοτικού σταδίου, με ασκήσεις τακτικής, τελειώματα φάσεων και στημένες μπάλες, ενώ την Κυριακή στις 15:00 θα διεξαχθεί το φιλικό παιχνίδι με τον ΓΑΣ Ιάλυσος στο γήπεδο του Αγίου Σουλά.\nΔιαγόρας: Στον Άγιο Σουλά η πρόβα τζενεράλε Την τελευταία του φιλική αναμέτρηση, στο πλαίσιο της προετοιμασίας του για την…\nΔιαγόρας: Ικανοποίηση αλλά… χαμηλά η μπάλα Φιλική νίκη με σκορ 3-1 πέτυχε Διαγόρας σε βάρος του ΓΑΣ Ιάλυσος…\nΔιαγόρας: Προετοιμασίας συνέχεια Με αμείωτη ένταση συνεχίστηκε το πρωί της Τετάρτης η προετοιμασία των ποδοσφαιριστών…\nΔιαγόρας: Με όλα του τα όπλα Με αμείωτη ένταση συνεχίζεται η προετοιμασία του Διαγόρα, προκειμένου οι ποδοσφαιριστές να…


Όμορφα πλάνα από την παραλία του Λούρου - AgrinioNews\nΔείτε ένα όμορφο βίντεο με εναέριες αλλά και επίγειες λήψεις απο την παραλία του Λούρου Οινιάδων δήμου Μεσολογγίου.\nΗ αμμώδης παραλία προστατεύεται από το 1974 από τη Σύμβαση RAMSAR,[ γεγονός που πιστοποιεί τη μοναδικότητα και την αδιαμφισβήτητη αξία του τόπου ως βιότοπου και χώρου οικολογικά ομοιότυπου με τον υγροβιότοπο του Μεσολογγίου. Η χλωρίδα της περιοχής περιλαμβάνει δάφνες, κέδρους, κρίνα της άμμου και αρμυρίκια. Είναι από τα λίγα μέρη στην Ελλάδα με αμμοθίνες. Η επίσης πλούσια πανίδα του βιότοπου περιλαμβάνει πλήθος πουλιών, όπως πελεκάνων, πελαργών, αγριόχηνων, καρδερίνων, κοτσυφιών, αηδονιών. Επίσης περιλαμβάνει άγρια άλογα που ζουν στον υγρότοπο της ευρύτερης περιοχής του Λούρου.\nΠροηγούμενο: O Γιουσέιν Μπολτ πανηγύρισε το χρυσό της Στεφανίδη\nΕπόμενο: Τόνοι σκουπιδιών από την Ηλεία στον ΧΥΤΑ Παλαίρου\n26/08/2016 at 1:10 ΠΜ\nαυτή η παραλία των 16χλμ εάν ήταν σε κάποιο άλλο κράτος ή και σε κάποιον άλλο νομό της ελλάδος ποια θα ήταν η ανάπτυξή της; Πόσες ξενοδοχειακές μονάδες θα είχε και πόσες χιλιάδες εργαζόμενοι θα απασχολούνταν; Ποια συνθήκη RAMSAR και …τρίχες. Ξυπνήστε. Το χρυσάφι είναι στα πόδια σας και σεις το περιφρονείται θέλοντας κουνούπια , χοίρους και μοσχάρια.


Αντζελίνα Τζολί: Δωρίζει 1 εκ. δολάρια για την αντιμετώπιση της πείνας εξαιτίας του κορωνοϊού – Lakatamia News\nHome/Showbiz/Αντζελίνα Τζολί: Δωρίζει 1 εκ. δολάρια για την αντιμετώπιση της πείνας εξαιτίας του κορωνοϊού\nΑντζελίνα Τζολί: Δωρίζει 1 εκ. δολάρια για την αντιμετώπιση της πείνας εξαιτίας του κορωνοϊού\n«Άνθρωποι από όλα τα κοινωνικά στρώματα αντιμετωπίζουν μια πρωτοφανή πρόκληση κατά τη διάρκεια μιας παγκόσμιας πανδημίας. Έχω ακούσει ιστορίες για τεράστιες ανάγκες, αλλά πάνω απ ‘όλα ιστορίες επιμονής. Χρειάζεται να μην αφήσουμε κανένα εμπόδιο μεταξύ ενός παιδιού και αυτών που χρειάζεται», τόνισε.\nΑπό εβδομάδας ανοίγουν οι προσφορές για ανακατασκευή του πάρκου «Μιχαλάκη Σοφοκλέους»


Γιατί ο «βασιλιάς Τζόρτζιο» παραιτήθηκε από πρόεδρος | Η ΚΑΘΗΜΕΡΙΝΗ\nΟ Τζόρτζιο Ναπολιτάνο βγαίνει από το προεδρικό μέγαρο με τη σύζυγό του ολοκληρώνοντας μια σταδιοδρομία που τον έφερε από τις ένοπλες κομμουνιστικές αντιστασιακές οργανώσεις του Β΄ Παγκοσμίου στο ύπατο αξίωμα της Ιταλίας.\n18.01.2015 • 13:11 18.01.2015 • 13:11\nΣτις 14 Ιανουαρίου, λίγους μήνες πριν κλείσει τα 90 του χρόνια, ο Τζόρτζιο Ναπολιτάνο υπέβαλε την παραίτησή του από την προεδρία της Ιταλίας, κλείνοντας μια σταδιοδρομία που τον έφερε από τις ένοπλες κομμουνιστικές αντιστασιακές οργανώσεις του Β΄ Παγκοσμίου στο προεδρικό μέγαρο του 2015. Η παρουσία του Ναπολιτάνο στο ύπατο αξίωμα της Ιταλίας ήταν κάθε άλλο παρά διακοσμητική – ενώ η αποχώρησή του θα μπορούσε, υπό κάποιες συνθήκες, να συμπαρασύρει την κυβέρνηση Ρέντσι.\nΠροκειμένου να εκλέξει πρόεδρο στις διαδοχικές ψηφοφορίες που ξεκινούν στις 29 Ιανουαρίου και μπορούν να διεξάγονται με ρυθμό δύο ημερησίως, ο κεντροαριστερός πρωθυπουργός θα χρειαστεί 505 ψήφους, ενώ το κόμμα του έχει 446 ψήφους και αυτές όχι σίγουρες. Το ιταλικό «κυνήγι του βουλευτή» είναι πιο περίπλοκο από το ελληνικό, λόγω μεγαλύτερης κλίμακας (βουλευτές συν γερουσιαστές συν εκπρόσωποι περιφερειών ίσον 1.009 εκλέκτορες) και λόγω του ότι οι ψηφοφορίες είναι μυστικές. Ευτυχώς για τον Ρέντσι, η κυβέρνηση δεν πέφτει αυτομάτως ύστερα από κάποιον αριθμό άκαρπων ψηφοφοριών, αλλά η διαδικασία μπορεί να συνεχιστεί επ’ άπειρον μέχρις ότου υπάρξει συναίνεση. Είναι χαρακτηριστικό το παράδειγμα του Τζοβάνι Λεόνε, που εξελέγη πρόεδρος στην 23η ψηφοφορία, ανήμερα τα Χριστούγεννα του 1971.\nΣτην πράξη, όμως, αν ο Ρέντσι δεν κατορθώσει να επιβάλει τον πρόεδρο της αρεσκείας του στην τέταρτη ψηφοφορία, θα υποχρεωθεί να «φορτωθεί» έναν πρόεδρο που δεν θα είναι της εμπιστοσύνης του ή να εκλάβει το ράπισμα ως έλλειψη στήριξης και να υποβάλει την παραίτηση της κυβέρνησής του.\nΜε δεδομένο ότι οι 143 εκλέκτορες του Μπερλουσκόνι θα τηρήσουν τη διαπαραταξιακή συμφωνία και θα ψηφίσουν τον κυβερνητικό υποψήφιο, πολλά θα εξαρτηθούν από την έκταση της ανταρσίας στο εσωτερικό του Δημοκρατικού Κόμματος. Πηγές στην εφημερίδα «Ρεπούμπλικα» υπολόγιζαν τους αντάρτες των Δημοκρατικών σε 50 και έκαναν λόγο για άλλους 20 «που διαφωνούν μεν, αλλά θα μπορούσαν να μεταπειστούν», άγνωστο με ποιες μεθόδους.\nΥπάρχουν αρκετοί στο εσωτερικό του Δημοκρατικού Κόμματος που διαμαρτύρονται για το γεγονός ότι ο Ρέντσι ανέλαβε τα ηνία της χώρας τον Μάρτιο του 2014 με «παλατιανό πραξικόπημα», υπό τις ευλογίες του Ναπολιτάνο και επιθυμούν προσφυγή στις κάλπες προκειμένου να αλλάξουν τις εσωκομματικές ισορροπίες. Γιατί όμως ο Ναπολιτάνο, ο οποίος στήριξε τον Ρέντσι, επέλεξε να φύγει πέντε χρόνια πριν από τη λήξη της επταετούς θητείας του, βάζοντάς τον πρωθυπουργό σε δοκιμασία; Το ερώτημα αυτό επιμένει, πίσω από τα εύλογα επιχειρήματα του απερχόμενου προέδρου για τα «σημάδια της ηλικίας» που «δεν πρέπει να αγνοούνται».\nΜέχρι τώρα, ο Ναπολιτάνο χειριζόταν με μεγάλη μαεστρία την εξουσία του προέδρου να διορίζει κυβερνήσεις, επεκτείνοντάς τη μέχρι του σημείου να αποκτήσει το προσωνύμιο «βασιλιάς Τζόρτζιο». Τον Νοέμβριο του 2011, καθώς η Ιταλία δεχόταν επίθεση από τις χρηματαγορές, ο Ναπολιτάνο διόρισε τον Μάριο Μόντι «γερουσιαστή διά βίου», προκειμένου λίγες ημέρες αργότερα να εκδιώξει τον Μπερλουσκόνι από την πρωθυπουργία και να δώσει τη θέση του στον εκλεκτό των αγορών Μόντι.\nΤο 2013, ο Ναπολιτάνο επέσπευσε κατά δύο μήνες την ημερομηνία των βουλευτικών εκλογών προκειμένου να μην έχουν μεσολαβήσει προεδρικές εκλογές και να είναι ο ίδιος υπεύθυνος για τον σχηματισμό της κυβέρνησης που θα προέκυπτε από τις κάλπες.\nΟι εκλογές εκείνες έφεραν πολιτικό σεισμό, καταγράφοντας άνοδο του Κινήματος 5 Αστέρων και μείωση της επιρροής των δύο πόλων του δικομματισμού, αλλά ο Ναπολιτάνο χειρίστηκε έτσι την κατάσταση ώστε να σχηματιστεί η κυβέρνηση συνεργασίας του Ενρίκο Λέτα.\nΣτο μεσοδιάστημα ανάμεσα στις εκλογές και στον σχηματισμό της κυβέρνησης αυτής, οι κατεστημένες πολιτικές δυνάμεις και οι ξένοι ισχυροί είχαν πέσει στα πόδια του προκειμένου να ανανεώσει τη θητεία του, θεωρώντας ότι αυτός είναι ο καλύτερος εγγυητής της σταθερότητας. Λίγους μήνες αργότερα, όταν ο Λέτα απογοήτευσε εντός και εκτός της χώρας, ο Ναπολιτάνο δέχθηκε να τον αντικαταστήσει με τον Ρέντσι, χωρίς εκλογές. Αναλυτές στο πρακτορείο Μπλούμπεργκ εξήραν τον ρόλο του Ναπολιτάνο ως ανθρώπου με τον οποίο μπορούσαν να συνομιλήσουν οι αγορές. Σίγουρα είναι ο άνθρωπος που επανακαθόρισε το αξίωμά του, μεταφέροντας με τις ενέργειές του την Ιταλία από την προεδρευομένη προς την προεδρική δημοκρατία.\nΗ επιλογή του Ρομάνο Πρόντι\nΟ Ναπολιτάνος Τζόρτζιο Ναπολιτάνο εισήλθε για πρώτη φορά στην ιταλική Βουλή το 1953 και δεν εγκατέλειψε το Κοινοβούλιο παρά μόνο το 1996, όταν έγινε υπουργός Εσωτερικών στην κυβέρνηση Πρόντι. Το 1991, το Κ.Κ. Ιταλίας, στο οποίο ανήκε, είχε διαλυθεί και τη θέση του είχαν πάρει οι Δημοκράτες της Αριστεράς, νυν Δημοκρατικό Κόμμα. Ο Ναπολιτάνο ακολούθησε την πορεία του κόμματός του, υποστηρίζοντας ένθερμα από τη θέση του προέδρου την κατάργηση εργασιακών δικαιωμάτων που επέβαλαν οι αγορές στη χώρα και την επίθεση κατά των συνδικάτων που εξαπέλυσε ο Ματέο Ρέντσι. Ο Ρέντσι αναζητεί τώρα πρόεδρο με αρκετό κύρος ώστε να ασκεί τα καθήκοντά του, αλλά και αρκετά συνεργάσιμο ώστε να προκηρύξει πρόωρες εκλογές όταν θέλει ο Ρέντσι και όχι νωρίτερα. Γι’ αυτό και φέρεται να αντιστέκεται σθεναρά στο όνομα που θα είχε τις περισσότερες πιθανότητες να συγκεντρώσει πλειοψηφία: το όνομα του Ρομάνο Πρόντι. «Αν δεν τους πάει καλά η τέταρτη ψηφοφορία, μετά για το Δημοκρατικό Κόμμα υπάρχει μόνο ο Πρόντι. Αν ο Ρέντσι θέλει να κρατήσει όρθια αυτή τη Βουλή, ας έρθει να μας ζητήσει την ψήφο. Περιμένουμε», είπε ο βουλευτής του Κινήματος 5 Αστέρων, Ντανίλο Τονινέλι.\nΟ Μπερλουσκόνι χώρισε από την Πασκάλε\nΚ. Λαγκάρντ: Η ανεργία των νέων στην Ιταλία θα «έσβηνε» το χαμόγελο της Τζοκόντα\nΠλήγματα για το ιταλικό ελαιόλαδο


Έργα που βελτιώνουν την ποιότητα ζωής στο επίκεντρο της συνάντησης του Περιφερειάρχη Απ. Κατσιφάρα με τον Δήμαρχο Αγρινίου Γ. Παπαναστασίου (ΔΕΙΤΕ ΦΩΤΟ) | Νεα και ειδήσεις από Δυτική Ελλάδα\tΈργα που βελτιώνουν την ποιότητα ζωής στο επίκεντρο της συνάντησης του Περιφερειάρχη Απ. Κατσιφάρα με τον Δήμαρχο Αγρινίου Γ. Παπαναστασίου (ΔΕΙΤΕ ΦΩΤΟ) - Δυτική Ελλάδα\n31 Views Ιούλιος 31, 2018 Πολιτικα Νεα admin\nΥπογράφηκε η Σύμβαση για την Κλεισούρα (ΦΩΤΟ + VIDEO)\nThe post Έργα που βελτιώνουν την ποιότητα ζωής στο επίκεντρο της συνάντησης του Περιφερειάρχη Απ. Κατσιφάρα με τον Δήμαρχο Αγρινίου Γ. Παπαναστασίου (ΔΕΙΤΕ ΦΩΤΟ) appeared first on ΣΥΝΕΙΔΗΣΗ.


Μετατρέψτε Ngultrum Μπουτάν (BTN) και Φράγκο Ελβετίας (CHF): Υπολογιστής μετατροπής ισοτιμίας συναλλάγματος\nΥπολογιστής μετατροπής συναλλαγματικής ισοτιμίας νομίσματος για Ngultrum Μπουτάν (BTN) και Φράγκο Ελβετίας (CHF)\nΑυτός ο μετατροπέας από Ngultrum Μπουτάν σε Φράγκο Ελβετίας είναι ενημερωμένος με τις συναλλαγματικές ισοτιμίες από 16 Ιουλίου 2019.\nΕισάγετε το ποσό που πρόκειται να μετατραπεί στο πλαίσιο στα αριστερά του Ngultrum Μπουτάν. Χρησιμοποιήστε "αντιμετάθεση νομισμάτων" για να κάνετε το Φράγκο Ελβετίας το προεπιλεγμένο νόμισμα. Κάντε κλικ στο Φράγκα Ελβετίας ή Ngultrum Μπουτάν για τη μετατροπή μεταξύ του εν λόγω νομίσματος και όλων των άλλων νομισμάτων.\nΤο ngultrum του Μπουτάν είναι το νόμισμα σε Μπουτάν (BT, BTN). Το φράγκο Ελβετίας είναι το νόμισμα σε Ελβετία (CH, CHE), και Λιχτενστάιν (LI, LIE). Το σύμβολο για BTN μπορεί να γραφτεί Nu. Το σύμβολο για CHF μπορεί να γραφτεί SwF, και SFr. Το ngultrum του Μπουτάν διαιρείται σε 100 chetrum. Το φράγκο Ελβετίας διαιρείται σε 100 rappen (centimes). Η συναλλαγματική ισοτιμία για το ngultrum του Μπουτάν ενημερώθηκε τελευταία φορά στις 16 Ιουλίου 2019 από Οικονομική υπηρεσία Yahoo. Η συναλλαγματική ισοτιμία για το φράγκο Ελβετίας ενημερώθηκε τελευταία φορά στις 15 Ιουλίου 2019 από Διεθνές Νομισματικό Ταμείο. Ο συντελεστής μετατροπής BTN έχει 3 σημαντικά ψηφία. Ο συντελεστής μετατροπής CHF έχει 6 σημαντικά ψηφία.


12 αγαπημένοι ηθοποιοί που τα κατάφεραν και στο τραγούδι | Μουσική\n21 Μαρτίου 2020 , Από: Αθανάσιος Παπατσάνης\nΗθοποιός σημαίνει φως. Παρ’ όλα αυτά υπάρχουν και οι καλλιτέχνες που διακρίνονται τόσο στην ηθοποιία όσο και στην … Απολλώνια τέχνη (η μουσική αλλιώς). Κάποιοι από αυτούς συνδυάζουν με μεγάλη επιτυχία και τα δύο. Κάποιοι πάλι ασχολήθηκαν με τη μουσική στα πλαίσια κάποιας ταινίας ή κάποιας σειράς. Το αποτέλεσμα ωστόσο, και στις δύο περιπτώσεις είναι επιτυχημένο.\nΠάμε να δούμε σε ποιους και ποιες αναφερόμαστε…\nΗ Sarah Jessica Parker είναι μια ηθοποιός που δεν ακολουθεί κάποια μουσική καριέρα. Την περίοδο 2012- 2013 (4ος κύκλος) συμμετείχε στη σειρά «Glee» του τηλεοπτικού δικτύου FOX. Οι θαυμαστές της σειράς είχαν την ευκαιρία να γνωρίσουν και μια ‘’άλλη’’ Sarah, στο ρόλο της τραγουδίστριας. Μια πλευρά, ίσως, που δεν γνωρίζουν πολλοί. Ομολογούμε όμως, πως και σε αυτόν τον ρόλο της ήταν απολαυστική!\nΗ Ειρήνη «Ρένα» Βλαχοπούλου ήταν Ελληνίδα ηθοποιός και τραγουδίστρια. Υπήρξε μια από τις πιο αγαπημένες ηθοποιούς των Ελλήνων. Ξεκίνησε να τραγουδά το διάστημα 1951- 1954 σε διάφορες επιθεωρήσεις όπως «Βασίλισσα της νύχτας» και «Πουλιά στον αέρα». Την ίδια περίοδο, ξεκίνησε και η καριέρα της στη μεγάλη οθόνη (1953). Σε πολλές κινηματογραφικές της επιτυχίες, είχαμε -και έχουμε ακόμη- τη δυνατότητα να απολαύσουμε τις φωνητικές της ικανότητες (Μερικοί το προτιμούν κρύο, Η κόμησσα της Κέρκυρας, Μια Ελληνίδα στο χαρέμι).\nO Alfonso «Poncho» Herrera Rodriguez είναι ένα Μεξικάνος ηθοποιός που έπαιξε σε μεγάλες παραγωγές όπως το «El Elegido» και στις σειρές «The Exorcist» και «Sense8». Η μουσική του καριέρα ξεκίνησε το 2004, ως μέλος του pop συγκροτήματος ‘’RBD’’. Αγαπήθηκε όσο κανείς άλλος μέσα από την τηλεοπτική σειρά «Rebelde». Ως τραγουδιστής, ως μέλος των ‘’RBD’’ τιμήθηκε αρκετές φορές στα μουσικά βραβεία «Premios Juventud». Η μουσική του καριέρα σταμάτησε το 2009, με τη διάλυση και του συγκροτήματος. Έκτοτε υπηρετεί μονάχα την ηθοποιία.\nO Benjamin Rojas είναι ένας Αργεντίνος ηθοποιός, τραγουδιστής και μουσικός. Στην Ελλάδα έγινε ιδιαίτερα αγαπητός από τις σειρές «Rebelde Way» και «Chiquititas», που πρόβαλλε η τότε ΕΡΤ. Η μουσική του καριέρα ξεκίνησε το 1998, παράλληλα με την καριέρα του στην ηθοποιία. Την περίοδο 2002- 2004, ως μέλος των «Erreway» πούλησε εκατομμύρια δίσκους σε Λατινική Αμερική, Ισραήλ, Ελλάδα και άλλες χώρες. Το διάστημα 2004- 2010 η μουσική του αφορά κυρίως τις τηλεοπτικές σειρές που λαμβάνει μέρος (Floricienta, Alma Pirata). Την περίοδο 2012- 2013, μαζί με τον Felipe Colombo και τον Willie Lorenzo σχηματίζουν το pop– rock συγκρότημα «RoCo».\nΗ Μαίρη Χρονοπούλου είναι μια ηθοποιός του παλιού Ελληνικού Κινηματογράφου, του θεάτρου και της τηλεόρασης. Υπήρξε μια πληθωρική γυναίκα που στις κινηματογραφικές τις επιτυχίες, θαυμάζαμε και τις φωνητικές της δυνατότητες. Η Χρονοπούλου ξεκίνησε να ερμηνεύει το 1963 στην ταινία «Τα Παλιόπαιδα». Η τελευταία της ενασχόληση με το τραγούδι ήταν το 1994 στη σειρά του Mega «Εμείς και Εμείς». Μερικά γνωστά της τραγούδια είναι: Του αγοριού απέναντι (1968), Είμαι γυναίκα του κεφιού (1968), Καμαρούλα μια σταλιά παρέα με τον Γιάννη Πουλόπουλο (1968).\nO Matthew James Morrison είναι ένας ηθοποιός, χορευτής και τραγουδιστής του Broadway, του κινηματογράφου και της τηλεόρασης. Συμμετείχε σε μεγάλες επιτυχίες της μικρής οθόνης όπως το «Glee», το «Sex and the city», το «Grey’s Anatomy». Παράλληλα, με την ηθοποιία ασχολήθηκε με τη μουσική. Εκτός από τη συμμετοχή του στη σειρά «Glee», κυκλοφόρησε άλλους 2 προσωπικούς δίσκους (2011 και 2013). Το επόμενο album του θα κυκλοφορήσει στις 6 Μαρτίου με τίτλο «Disney Dreamin’ with Matthew Morrison».\nΗ Luisana Loreley Lopilato είναι μια Αργεντίνα ηθοποιός και μοντέλο. Ξεκίνησε τη μουσική της καριέρα σχεδόν παράλληλα με την ηθοποιία το διάστημα 1997- 1999. Η ενασχόλησή της με το τραγούδι συμπίπτει κυρίως με την ηθοποιία. Την περίοδο 1999-2004 συμμετέχει στο «Chiquititas», στο «Rebelde Way» και στο «Erreway 4 Caminos». Αυτά τα χρόνια η ηθοποιός μας συστήνεται και στον ρόλο της τραγουδίστριας. Το 2009 και το 2013 λαμβάνει μέρος στα μουσικά βίντεο του συζύγου της, Michael Buble.\nΚαι ποιος δεν διασκεδάζει ακόμη με τις ταινίες και τη φωνή της εθνικής μας σταρ. Η Αλίκη Βουγιουκλάκη ήταν μια Ελληνίδα ηθοποιός του κινηματογράφου και του θεάτρου. Σημαντικό κεφάλαιο στην καριέρα της έπαιξε το τραγούδι. Διάσημοι και μεγάλοι στιχουργοί και συνθέτες εμπιστεύτηκαν τη μουσική τους στην Αλίκη Βουγιουκλάκη. Ανάμεσά τους ο Μίμης Πλέσσας, ο Μάνος Λοϊζος, ο Μίκης Θεοδωράκης. Η μουσική είναι διάχυτη στις ταινίες της και θα λέγαμε πως οι κινηματογραφικοί παραγωγοί «έγραφαν» πάνω στο ταλέντο της. Μερικά από τα πιο γνωστά της τραγούδια είναι: Ο γλάρος, Άναψε μέσα μου φωτιά, Νανούρισμα.\nH Florencia Bertotti είναι μια Αργεντίνα ηθοποιός κυρίως της τηλεόρασης και του θεάτρου. Η καριέρα της στο τραγούδι ξεκίνησε το 2004, όταν πρωταγωνίστησε στη δημοφιλή σειρά «Floricienta» Η καριέρα της σταμάτησε, θα λέγαμε, το 2007 με το τέλος της σειράς. Δύο χρόνια αργότερα, την βλέπουμε ξανά σε ρόλο τραγουδίστριας, αυτή τη φορά μέσα από τη κωμικορομαντική σειρά «Nini». Έκτοτε συνεχίζει στα ‘’μονοπάτια’’ της τηλεόρασης και του κινηματογράφου.\nH Maite Perroni είναι μια Μεξικάνα τραγουδίστρια και ηθοποιός. Ξεκίνησε το τραγούδι παράλληλα με τη ηθοποιία το 2004 μέσα από τη σειρά «Rebelde». Από το 2004 μέχρι το 2009 υπήρξε μέλος του δημοφιλούς συγκροτήματος «RBD». Το 2013 κυκλοφορεί το πρώτο της προσωπικό δίσκο, φτάνοντας στη δεύτερη θέση του U.S Billboard Latin Pop Albums. Μέχρι σήμερα μετρά πάνω από 500 εκ. προβολές στο YouTube. To 2017, ερμηνεύει το τραγούδι «Asi Soy, που αποτελεί τη Μεξικάνικη εκδοχή του SoundTrack της δημοφιλούς ταινίας «The Greatest Snowman». Μέχρι και σήμερα, ακολουθεί παράλληλα τον δρόμο της ηθοποιίας αλλά και της μουσικής.\nO Darren Criss είναι ένας Αμερικανός ηθοποιός και τραγουδιστής. Πρωταγωνίστησε σε μεγάλες παραγωγές της μικρής και της μεγάλης οθόνης όπως το Midway, το The Flash, το American Crime Story. Η μουσική του καριέρα ξεκίνησε μέσα από τη σειρά «Glee». Ως σόλο καλλιτέχνης κυκλοφόρησε 2 album (2010, 2017). To 2011 πρωταγωνίστησε στο κλιπ του τραγουδιού «Last Friday Night (T.G.I.F) της Katy Perry. Είναι ένας καλλιτέχνης που θα μπορούσαμε να πούμε ότι ακολουθεί την ηθοποιία αλλά και το τραγούδι. Το 2018 εμφανίστηκε στο «LM/ DC Tour» στο πλευρό της Lea Michele.\nΗ Mariana «Lali» Espostito είναι μια Αργεντίνα καλλιτέχνης που ασχολείται με την ηθοποιία και το τραγούδι. Η καριέρα της ως ηθοποιός και τραγουδίστρια ξεκίνησε το διάστημα 2003- 2004 συμμετέχοντας στις σειρές «Floricienta» και «Rincon de Luz». Χρόνια αργότερα, το 2014 κυκλοφορεί τον πρώτο της προσωπικό δίσκο, έχοντας στο ενεργητικό της άλλους 2. Στο YouTube μετρά εκατομμύρια προβολές ενώ έχει συνεργαστεί και με μεγάλα ονόματα της μουσικής σκηνής όπως η Thalia, o Abraham Mateo. Το διάστημα 2015- 2018 έχει «ανοίξει» τις συναυλίες πασίγνωστων ονομάτων (Katy Perry, Fifth Harmony, Camila Cabello και Ricky Martin).


"Ανυπότακτο Αγρίνιο" στο Δημοτικό Συμβούλιο: Πόσο έτοιμοι είστε να "σπάσετε αυγά"; | AgrinioPress\nΑρχική/Πολιτική/Αυτοδιοίκηση/“Ανυπότακτο Αγρίνιο” στο Δημοτικό Συμβούλιο: Πόσο έτοιμοι είστε να “σπάσετε αυγά”;\n“Ανυπότακτο Αγρίνιο” στο Δημοτικό Συμβούλιο: Πόσο έτοιμοι είστε να “σπάσετε αυγά”;\n28/01/2019 , 19:40\nΔύο ερωτήσεις κατέθεσε σήμερα στο Δημοτικό Συμβούλιο Αγρινίου ο δημοτικός σύμβουλος με το “Ανυπότακτο Αγρίνιο”, Στέλιος Μερμίγκης. Η πρώτη αφορά τη σύσταση Ο.Ε.Υ. ενώ η δεύτερη αφορά την ελλιπή ανταπόκριση δήμων (μεταξύ των οποίων και αυτός του Αγρινίου σύμφωνα με δημοσιεύματα) στην αποστολή στοιχείων για τα αδέσποτα ζώα συντροφιάς.\nΑνυπότακτο Αγρίνιο δήμος Αγρινίου δημοτικό συμβούλιο ερωτήσεις


Clubhouse: Όλα όσα πρέπει να γνωρίζεις για το νέο δημοφιλές κοινωνικό μέσο - Ntinos Siahamis\nΚαι ενώ υπάρχουν πολλά δημοφιλή κοινωνικά δίκτυα όπως το Instagram, το Facebook, το Tik Tok και πολλά ακόμη, φαίνεται πως υπάρχει χώρος και για μερικά ακόμη.\nΤον τελευταίο καιρό γίνεται κυριολεκτικά χαμός με ένα νέο app, το Clubhouse, το οποίο έχει ξεκινήσει πολύ δυναμικά.\nΤι είναι το Clubhouse?\nΤο Clubhouse είναι ένα “audio based social media app” μια ηχητική εφαρμογή. Προσομοιώνει, όπως ανέφερε η Vogue, τις podcast και πανελ συζητήσεις αφού οι χρήστες μπορούν να μοιράζονται μόνο ηχητικά μηνύματα και όχι γραπτά ή φωτογραφίες και βίντεο.\nΌταν μπεις στο app μπορείς να δεις «rooms» από άτομα που συνομιλούν και να επιλέξεις σε ποιο θα συμμετάσχεις ως listener. Μπορείς να σηκώσεις το χεράκι και αφού σε «ανεβάσουν πάνω» οι moderators του room να γίνεις speaker και να πεις την άποψη σου.\nΜπορείς να δημιουργήσεις το δικό σου room και ως creator είσαι ταυτόχρονα και moderator του room σου.\nΔημιουργοί του είναι οι Paul Davison και Rohan Seth, ενώ, όπως σημειώνει το CNBC, η εταιρεία τους είχε ήδη αξία περίπου 100 εκατομμυρίων δολαρίων. Δημιουργήθηκε τον Μάρτιο του 2020 ενώ τον Μάιο είχε μόλις 1500 χρήστες. Από την 1η Φεβρουαρίου όμως έχει φτάσει τους 2 εκατομμύρια χρήστες παγκοσμίως και έχει αξία άνω του ενός δισεκατομμυρίου!\nΕίναι άγνωστο πόσοι Έλληνες χρήστες βρίσκονται στο Clubhouse αυτή την στιγμή καθώς είναι πολύ νωρίς ακόμη. Εγώ προσωπικά «μπήκα» την περασμένη Κυριακή 31/1 ενώ τις τελευταίες 5 ημέρες παρατηρώ μια μεγάλη και γρήγορη αύξηση Ελλήνων χρηστών. Το Clubhouse τουλάχιστον στην Ελλάδα θυμίζει αυτή την στιγμή ,όπως ειπώθηκε σε ένα room το Twitter του 2007 αφού η πλειονότητα των χρηστών είναι Marketeers, life coaches και διάφοροι επαγγελματίες. Επιπλέον ήδη μερικοί celebrities έχουν κάνει εγγραφή στην πλατφόρμα με χαρακτηριστικό παράδειγμα τον Σάκη Τανιμανίδη ο οποίος μάλιστα συμμετείχε και προχθές (5/2) σε ένα room εκφράζοντας σε λίγα λεπτά την άποψη του για το νέο αυτό app.\nΤο clubhouse φιγουράρει αυτή την στιγμή (7/2) στην 43η θέση στο ελληνικό App Store\nΣτην γρήγορη διάδοση του συνέβαλε αρκετά το γεγονός ότι χρειάζεται πρόσκληση για να μπείς. Ίσως ακούγεται λίγο οξύμωρο αλλά το γεγονός ότι δεν μπορεί να μπει όποιος θέλει έχει δημιουργήσει αρκετά μεγάλο hype. Για να γίνεις μέλος, λοιπόν, πρέπει να σε προσκαλέσει κάποιος που είναι ήδη μέσα ενώ το όνομα του θα φαίνεται για πάντα στο προφίλ σου.\nΠρος το παρόν είναι μόνο για ios users, οπότε θα χρειαστεί να έχεις iPhone ή iPad με λογισμικό ios 13 ή μεταγενέστερη έκδοση. Κάθε ένας που μπαίνει στο clubhouse έχει στην διάθεση του 2 προσκλήσεις ενώ όσο είναι ενεργός λαμβάνει επιπλέον προσκλήσεις για να στείλει σε φίλους του.\nΣτο μέλλον φαίνεται πως θα αλλάξει αυτό και η εφαρμογή θα γίνει ανοιχτή προς όλους δίχως να χρειάζεται πρόσκληση για να μπείς ενώ θα μπορούν και οι android users να εγγράφονται.\nTip : εάν δεν έχεις πρόσκληση μπορείς να κατοχυρώσεις το username σου και να κάνεις εγγραφή παραμένοντας στο waiting list. Εάν κάποιος από τις τηλεφωνικές σου επαφές είναι ήδη μέσα μπορεί να σε αφήσει να μπεις δίχως να χρειαστεί να χρησιμοποιήσει κάποια πρόσκληση του!\nΌλες οι συζητήσεις στο clubhouse είναι live! Δεν αποθηκεύονται και δεν καταγράφονται οπότε πρέπει να είσαι μέσα εκείνη την ώρα για να τις ακούσεις ή και να συμμετάσχεις.\nΠροσωπικά ως τώρα νιώθω ότι έχω λάβει πολύ value και έχω μάθει πολλά πράγματα. Μπορείς να βρεθείς σε rooms με χαλαρές συζητήσεις αλλά και σε rooms όπου μιλούν CEO ή πολύ πετυχημένοι άνθρωποι και να λάβεις πολλές γνώσεις. Όλα τα rooms έχουν τίτλους οπότε μπορείς να δεις ποιο σε ενδιαφέρει και ποιο όχι.\nΤο Clubhouse έχει δηλώσει ότι έχει πλάνα ώστε να πληρώνει απευθείας τους creators οι οποίοι θα έχουν πολλούς ακόλουθους ενώ πολλοί χρήστες του εξωτερικού δηλώνουν ότι λειτουργούν ως paid moderators.\nΩστόσο στο σημείο αυτό θεωρώ προσωπικά ότι πρέπει να εστιάσουμε στο value που μπορούμε να λάβουμε αλλά και να δώσουμε μέσα από την συγκεκριμένη πλατφόρμα και όχι στο πως θα την αξιοποιήσουμε με σκοπό το χρηματικό κέρδος.\nΠολλοί θεωρούν ότι το νέο αυτό μέσο αποτελεί πρόβλημα για του influencers & micro-influencers καθώς δεν υπάρχει εικόνα και video όπως στα άλλα μέσα, π.χ Instagram. Εγώ προσωπικά θεωρώ ότι η πλατφόρμα αυτή θα δώσει την ευκαιρία στους influencers αλλά και σε όλους να δείξουν περισσότερα στοιχεία του χαρακτήρα τους και να ξεχωρίσουν. Είναι ίσως η ώρα να ξεχωρίσουν και άτομα που όντως έχουν κάτι να πουν πέρα από την εικόνα τους.\nΕάν θέλεις να μπεις και δεν έχεις πρόσκληση στείλε μου ένα μήνυμα καθώς έχω κάποιες ακόμη.\nΠως σου φαίνεται το νέο αυτό app? Θεωρείς ότι είναι το επόμενο trend ;\nJoin me on clubhouse too @ntinos_siahamis\npreviousΤο νέο feature του Instagram για τα likes


ΕΡΜΑΪΚΗ ΣΤΗΛΗ: Αποχή; Ξανασκέψου το...\nΣε μια χώρα όπου οι Πρόεδροί της εκλέγονται μόλις από τους μισούς των... μισών που προσέρχονται στις κάλπες, τα 100 εκατομμύρια των φτωχών, των ανέργων, των ανασφάλιστων που συρρέουν στις ουρές των συσσιτίων, διαρκώς αυξάνονται.\nΌταν οι Βένετοι και οι Πράσινοι μετατρέπουν την πολιτική σε συνώνυμο της αρπαχτής, της δημαγωγίας, των «θα», των ανεκπλήρωτων υποσχέσεων, του μαυρογιαλουρισμού. Οταν σαν πολιτική λογίζεται η πασαρέλα του τίποτα, η αποθέωση της βλακείας, η φωταψία της υποκρισίας και του εξυπνακισμού, τότε ο αναχωρητισμός από τα κοινά αρχίζει να μοιάζει με «κίνηση διαφυγής».\nΌμως, προσοχή! Η αποχή μπορεί να μοιάζει με «κίνηση διαφυγής», αλλά δεν είναι.\nΚαι όσο ο «απέχων» θα (νομίζει ότι) ασχολείται με την πάρτη του, κάποιοι άλλοι - αυτοί που τον στείλανε στον «καναπέ» του - θα ασχολούνται μαζί του...\nΗ αποχή τους πόσο θα στενοχωρήσει τους βιομήχανους που αποφάσισαν από κοινού με τη ΓΣΕΕ να δώσουν «αύξηση» (το β' εξάμηνο του 2011) στον εργάτη ύψους 18 λεπτών του ευρώ;\nΗ αποχή τους πόσο θα πειράξει τους εφοπλιστές από το να αντλούν από δημόσιο ταμείο δισεκατομμύρια για να κατασκευάζουν τα πλοία τους στην... Κίνα;\nΗ αποχή τους πόσο θα «προβληματίσει» την τρόικα, τον τραπεζίτη Προβόπουλο, τον τραπεζίτη Τρισέ, τον «σοσιαλιστή» Ντομινίκ Στρος - Καν;\nΆσφαιρη διαμαρτυρία ή δραπέτευση από το θερμοκήπιο του «οχαδερφισμού»;\nΤΕΛΟΣ - και για να είμαστε καθαροί - προς όσους «φλερτάρουν» με την αποχή, τους λέμε πως:


Pizzeria Trattoria Il Morso, Terricciola - Κριτικές εστιατορίων - TripAdvisor\nΝο 2 από 11 Εστιατόρια - Terricciola\nΕνώ στο δρόμο μας προς ένα άλλο εστιατόριο και μας είπαν ότι πρέπει να φάτε στο Il Mostro. Τι έκπληξη για να δείτε το αίθριο πίσω από το εστιατόριο! Όχι μόνο η θέα ήταν υπέροχο αλλά το φαγητό επίσης! Πραγματικά εξαιρετική λεπτές πίτσες και εκλεκτό...κρασί! Απολαύσαμε το Roberta και το υπόλοιπο στους επισκέπτες. Υπέροχη ατμόσφαιρα και Ουάου, τι την πρώτη νύχτα που Terriciola!Περισσότερα\nΝόστιμο φαγητό με υπέροχη θέα!\nΠρόσφατα μείναμε στο κοντινό Morrona και βίλα μας φιλοξενεί συνιστάται Il Morso. Παρόλο που οι φωτογραφίες στο Trip Advisor δεν μοιάζουν πολύ, δεν μπορώ να συστήσω αυτό το εστιατόριο αρκετά! Πήγαμε τρεις φορές κατά τη διάρκεια της εβδομάδας, ήταν τόσο καλό! Ήμασταν αρκετά τυχεροί ώστε...ο καιρός ήταν αρκετά καλό για να φάτε έξω από κάθε βράδυ και η βεράντα έχει την πιο όμορφη θέα στη γύρω εξοχή που ήταν αυτό που έκανε αυτό το εστιατόριο πραγματικά ιδιαίτερο για μένα! Το προσωπικό ήταν πολύ εξυπηρετικό και ασθενή με τρομερή μας προσπάθειες στο ιταλικό και μιλούσε πολύ καλά αγγλικά. Δοκιμάσαμε το bruschetta, διάφορες πίτσες (συμπεριλαμβανομένων των αχλαδιών, καρυδιές, pecorino και μία Gorgonzola που συστήνω ανεπιφύλακτα) και το μεγαλύτερο μέρος των επιδόρπια στο μενού - τιραμισού είναι σίγουρα το καλύτερο! Το κρασί θα μπορούσε να παραγγείλει από 1 / 4 - 1 λίτρο, με το ένα τέταρτο του λίτρου κοστολόγηση 2 - 3 ευρώ! Όλα τα τρία φυσικά γεύμα για δύο με κρασί καταλήξαμε κοστολόγηση £ 25 - 30 ευρώ κάθε φορά που ήταν ένα κελεπούρι! Αυτό το εστιατόριο είναι βασικό, με πλαστικό garden καρέκλες και τραπέζια, αλλά δεν θα πρέπει να υποτιμηθεί, καθώς το φαγητό και η θέα και νόστιμο και η τιμή είναι αναμφισβήτητη!Περισσότερα\nΓοητευτικά τοπικά πιτσαρία\nΜέναμε σε Terricciola για μια εβδομάδα, και επισκέφθηκε αυτό το εστιατόριο δύο φορές - και θα χαρεί επέστρεψαν πάλι αν δεν είχα τον χρόνο! Είχαμε το καλύτερο bruschetta και ορεκτικά, φανταστική πίτσα και μια μεγάλη μοσχαρίσιο φιλέτο με ντομάτα και τυρί, μαγειρεμένο ακριβώς δίπλα. Το...άλλο μου μισό απόλαυσε τη τιραμισού και είχα ένα υπέροχο pannacotta για επιδόρπιο. Το White House στο € 6 λίτρου είναι επίσης εξαιρετική αξία. Υπάρχει μια βεράντα στο πίσω μέρος με πολλά καθίσματα, το μόνο μειονέκτημα ήταν λίγο τσιμπήματα από κουνούπια την επόμενη ημέρα!Περισσότερα\nΠολύ καλό φαγητό υψηλής ποιότητας με διάφορες επιλογές για χορτοφάγους (και Vegans) ! Είμαστε ένα ζευγάρι των Γερμανών, τόσο των ΗΠΑ για χορτοφάγους και ταξιδέψαμε στην Toscana το περασμένο καλοκαίρι ( 2016 ) . Ειδικά στην ύπαιθρο, ήταν δύσκολο να βρεις εστιατόρια veggiefriendly, έτσι μπράβο...για αυτό το εστιατόριο που προσφέρει ένα μάτσο επιλογές για χορτοφάγους για/Vegan οι επισκέπτες. Η ατμόσφαιρα ήταν ωραίο, πολύ, και το προσωπικό ήταν πολύ φιλικό, καθώς! Οι τιμές ήταν backpacker - φιλικό, πάρα πολύ!Περισσότερα\nΩραίο εστιατόριο στο Terricciola\nΗ πίτσα ήταν πολύ καλή και η εξαιρετική τιραμισού! Το κρασί του House είναι ένα καλό μια λογική επιλογή εάν δεν θέλετε να ξοδέψετε 10 € για μια περιφερειακή διαστολής. . Είχαμε ένα καλό δείπνο σε αυτό το εστιατόριο.\nΠολύ καλό πίτσα, ζυμαρικά ήταν καλό. Ωραία τοπική . . . φθηνό. Πολύ κεντρική τοποθεσία και καλό ωρών λειτουργίας. Ήδη στις 5:00.\nΌταν για πρώτη φτάσαμε στο χωριό πιστεύαμε ότι ήταν μια πίτσα σε πακέτο. Ενώ αυτή η υπέροχη οικογένεια κάνει εξαιρετική συναλλαγές με το φαστ φουντ βεράντα στο πίσω μέρος ήταν το τέλειο σκηνικό. Φάγαμε εδώ τρεις φορές, δικαιολογείται πλήρως τον αριθμό 1 στο trip σύμβουλο....Η εξυπηρέτηση από Στίβεν ήταν εξαιρετική και η ποιότητα των τροφίμων, των ποτών ήταν εξαιρετική και τόσο πολύ λογικό. Το μεικτό ψάρια μίζα ήταν το καλύτερο και το ζυμαρικά ήταν εξαιρετική. Δοκιμάσαμε άλλα εστιατόρια στο χωριό αλλά αυτό ήταν μακράν η καλύτερη από όλες τις πλευρές. Ήταν κάπως επικίνδυνος αφήνοντάς μας με μπουκάλια λιμοντσέλο και γκράπα αλλά επέζησε!! Χάρη σε όλους εσάς από τον Dave,cathy,kev και BrenΠερισσότερα\nΥπέροχο βράδυ μαζί με την οικογένεια ,υπέροχο φαγητό ,ατμόσφαιρα και εξυπηρέτηση. Πίτσα ήταν εκπληκτικό κρασί ήταν εντάξει desert άξιζε η αναμονή και πηγαίνετε γειά για το λεμόνι Chello , εξαιρετικό σημείο\nΥπέροχο φιλικό οικοδεσπότη και εξαιρετικό φαγητό\nΠήγαμε εκεί τον Ιούλιο μετά από σύσταση φίλου. Το φαγητό ήταν απλό και νόστιμο και ο ιδιοκτήτης ήταν ενδιαφέρον για τον τρόπο με τον οποίο βρήκαμε το εστιατόριο. Όταν το είπαμε ότι οι φίλοι μας είχε επισκεφθεί ο ίδιος θυμήθηκε τους. Αυτό που μας άρεσε...ιδιαίτερα ήταν έναν πλοιοκτήτη ο οποίος ήταν έντονος και ενδιαφέρονται για τους πελάτες του και το μενού ήταν διαφορετική και πιο καινοτόμες από πολλά εστιατόρια της Τοσκάνης που μπορεί συχνά να έχουν μάλλον αδιάφορη στάση σας.....Περισσότερα\nΕπισκεφθείτε Νήσου Morse φέρνει ένα grande sorisso\nΈρχονται στο Italia για πολλά χρόνια, αυτή η trattoria φέρνει ένα μεγάλο χαμόγελο! Η πίτσα είναι μερικές από τις καλύτερες στην περιοχή! Αυτό το μικρό κόμμα της Ιταλίας με υπέροχη θέα και πολύ ευγενικοί οικοδεσπότες! Μόλις visitand δεν θα απογοητευθείτε!\nΛάβετε γρήγορα απαντήσεις από το προσωπικό του Pizzeria Trattoria Il Morso και από προηγούμενους επισκέπτες.\nΦαγητό σε πακέτο, Κρατήσεις, Υπαίθρια τραπέζια, Καθίσματα, Με προσωπικό σερβιρίσματος, Τηλεόραση, Διαθέσιμα καρεκλάκια για μωρά, Πρόσβαση σε αναπηρική καρέκλα, Σερβίρει αλκοόλ, Κρασί και μπύρα, Δέχεται American Express, Δέχεται Mastercard, Δέχεται Visa, Δωρεάν WiFi, Δέχεται πιστωτικές κάρτες\nΔιεύθυνση: Via Roma 64 | Via ROma 64, Terricciola, Pisa, 56030, Terricciola, Ιταλία\nΑριθμός τηλεφώνου: +39 0587 654083


Ο μεγαλύτερος φόβος του Bill Gates μπορεί να σκοτώσει 33 εκατ. ανθρώπους σε 250 μέρες!\n28/05/2015 - 22:21μμ\nΣε συνέντευξή του, όμως, στη δημοσιογράφο Ezra Klein για το Vοx.com εξέφρασε αρκετές ανησυχίες για το μέλλον της ανθρωπότητας. “Υπολογίζω ότι οι πιθανότητες για έναν πυρηνικό πόλεμο κατά τη διάρκεια της ζωής μου είναι αρκετά χαμηλές”, δήλωσε μεταξύ άλλων ο Gates. Ωστόσο, πιστεύει πως μια ενδεχόμενη επιδημία είναι πολύ πιθανόν να συμβεί τις επόμενες δεκαετίες. Συγκεκριμένα, επισήμανε στη συνέντευξή του πως «υπολογίζω ότι οι πιθανότητες για μια επιδημία, πολύ χειρότερη από τον Έμπολα, όσο ζω, είναι πάνω από το 50%». Αξίζει να αναφερθεί πως ο Gates είναι 59 ετών.\nΕίναι πραγματικά τρομακτικό, όπως αναφέρει ο Gates, αν αναλογιστεί κανείς τους τρόπους με τους οποίους ο κόσμος αντιμετώπισε την τελευταία επιδημία με τον ιό Έμπολα. Το ξέσπασμα αυτής της ασθένειας τον περασμένο χρόνο απέδειξε πόσο απροετοίμαστος είναι ο κόσμος για να αντιμετωπίσει τέτοιου είδους μολύνσεις. Η τελευταία θανατηφόρα πανδημία ήταν η ισπανική γρίπη. Μεταξύ του 1918 και του 1919 ήταν η βασική αιτία θανάτου για τουλάχιστον 20 με 40 εκατομμύρια ανθρώπους παγκοσμίως, πολύ περισσότερα θύματα ακόμη και από τον Α’ Παγκόσμιο Πόλεμο.


ΓΣΕΕ: "Τέρμα πια στα ψέματα-Μόνον αλήθειες" - Messinia Live\nΤΙ ΑΝΑΦΕΡΕΙ ΣΤΗΝ ΑΝΑΚΟΙΝΩΣΗ ΤΗΣ Η ΓΣΕΕ\n“Η ΓΣΕΕ θέλοντας να αποκαταστήσει την αλήθεια απέναντι στα ψεύδη και στις συκοφαντίες του ΠΑΜΕ και με στόχο να ενημερώσει τους εργαζόμενους για τα όσα πραγματικά συμβαίνουν ενόψει και του 37 ου Συνεδρίου της, προχωρά σε ενημερωτική καμπάνια μέσα από το κανάλι της στο youtube και από τις σελίδες της στα social media.\nΗ Συνομοσπονδία δίνει σταδιακά στη δημοσιότητα πέντε βίντεο υπό τον τίτλο «ΤΕΡΜΑ ΠΙΑ ΣΤΑ ΨΕΜΑΤΑ- ΜΟΝΟΝ ΑΛΗΘΕΙΕΣ».\nΤο πρώτο βίντεο έχει ήδη αναρτηθεί στο παρακάτω link:\nΑκολουθεί και το κείμενο του πρώτου βίντεο.\nΕΙΠΑΝ: «Οι εργατοπατέρες της ΓΣΕΕ πήγαν για διακοπές στο συνέδριο,\nτρωγόπιναν χαβιάρι και σαμπάνιες σε τουριστικά θέρετρα,\nαπολάμβαναν τζακούζι και πισίνες, με τα λεφτά των εργαζομένων και\nτην πέρασαν φίνα».\nΗ ΑΛΗΘΕΙΑ είναι ότι οι εκλεγμένοι σύνεδροι της ΓΣΕΕ δεν άφησαν τις\nδουλειές τους και τα σπίτια τους για να πάνε … διακοπές.\nΠήγαν στην πόλη της Καλαμάτας για να ασκήσουν το εκλογικό τους δικαίωμα στο 37ο συνέδριο.\nΠροπηλακίστηκαν, τραμπουκίστηκαν και παρεμποδίστηκαν στην άσκηση των δημοκρατικών τους δικαιωμάτων από μεταφερόμενες «δυνάμεις του ΠΑΜΕ(ΚΚΕ).\nΟι σύνεδροι διέμειναν σε 3 κλειστά για τη χειμερινή σεζόν ξενοδοχεία, τα οποία είχαν τις κατάλληλες υποδομές (κλίνες και συνεδριακούς χώρους) για να φιλοξενήσουν ένα τόσο μεγάλο συνέδριο, με πολύ χαμηλό βεβαίως κόστος.\nΤο πιο «πολυτελές» ξενοδοχείο εκ των τριών ήταν το «Filoxenia», στο οποίο είχαν καταλύσει οι σύνεδροι της παράταξης ΔΑΣ (ΠΑΜΕ) και οι\n«φιλοξενούμενοι» κομματικοί «φίλοι» τους, οι οποίοι σιτίζονταν και διέμεναν στις εγκαταστάσεις, χρεώνοντας τους λογαριασμούς στη ΓΣΕΕ.\nΤΕΡΜΑ ΠΙΑ ΣΤΑ ΨΕΜΑΤΑ, ΜΟΝΟ ΑΛΗΘΕΙΕΣ!”\nRelated Items:37ο ΣΥΝΕΔΡΙΟ ΓΣΕΕ ΣΤΗΝ ΚΑΛΑΜΑΤΑ, 37ο ΣΥΝΕΔΡΙΟ ΓΣΕΕ ΣΤΗΝ ΡΟΔΟ, ΣΥΝΕΔΡΙΟ ΓΣΕΕ, Τέρμα πια στα ψέματα-Μόνον αλήθειες\nAπό σήμερα ηλεκτρονικά οι αιτήσεις των πολιτών για 5 πιστοποιητικά


Ο τρόπος πιστοποίησης γνώσης της Ελληνικής γλώσσας για τους υπηκόους τρίτων χωρών - InfoSpoudes.gr\nΚυριακή, 25 Μαΐου 2014 18:46\nΔημοσιεύτηκε στην Εφημερίδα της Κυβερνήσεως η διαδικασία για την πιστοποίηση της γνώσης της ελληνικής γλώσσας και στοιχείων της ελληνικής ιστορίας και του ελληνικού πολιτισμού υπηκόων τρίτων χωρών, ώστε να καταφέρουν να αποκτήσουν το καθεστώς του επί μακρόν διαμένοντος.\nΔικαίωμα συμμετοχής στις διαδικασίες έχουν οι ενδιαφερόμενοι υπήκοοι τρίτων χωρών που διαμένουν νόμιμα και έχουν ηλικία τουλάχιστον 16 ετών. Η πιστοποίηση χορηγείται μετά από επιτυχή δοκιμασία στις ειδικές γραπτές και προφορικές εξετάσεις. Οι εξετάσεις διεξάγονται δύο (2) φορές το χρόνο (Οκτώβριο και Απρίλιο), με δυνατότητα μετάθεσης μέσα στον επόμενο μήνα, την ίδια ημέρα και ώρα σε όλα τα εξεταστικά κέντρα, σε ημερομηνίες που θα ορίζονται με απόφαση του Γενικού Γραμματέα Διά Βίου Μάθησης.\nΟι υποψήφιοι υπήκοοι τρίτων χωρών που συμμετέχουν στις εξετάσεις πιστοποίησης της γνώσης της ελληνικής γλώσσας και στοιχείων της ελληνικής ιστορίας και του ελληνικού πολιτισμού θα πρέπει να υποβάλλουν αίτηση που συνοδεύεται απαραίτητα από παράβολο, το ύψος του οποίου καθορίζεται με κοινή υπουργική απόφαση των Υπουργών Οικονομικών και Παιδείας και Θρησκευμάτων.\nΣε περίπτωση επανάληψης της συμμετοχής στη διαδικασία των εξετάσεων πιστοποίησης, οι υποψήφιοι θα καταβάλουν σχετικό παράβολο για κάθε συμμετοχή τους στις εξετάσεις πιστοποίησης. Η εξέταση περιλαμβάνει πέντε (5) μέρη και διεξάγεται σε τρεις (3) φάσεις. Στην πρώτη φάση (πρώτο μέρος της εξέτασης) διεξάγεται γραπτή εξέταση στοιχείων ελληνικής ιστορίας και πολιτισμού. Διανέμεται στους υποψηφίους εξεταστικό τετράδιο με ερωτήσεις που αναφέρονται σε βασικά στοιχεία της ελληνικής ιστορίας και του ελληνικού πολιτισμού τις οποίες καλούνται να απαντήσουν. Στη δεύτερη φάση (δεύτερο, τρίτο και τέταρτο μέρος της εξέτασης) διεξάγεται εξέταση στις δεξιότητες κατανόησης προφορικού και γραπτού λόγου και παραγωγής γραπτού λόγου. Στην τρίτη φάση (πέμπτο μέρος της εξέτασης) εξετάζεται η δεξιότητα παραγωγής προφορικού λόγου. Η επαρκής γνώση στοιχείων της ελληνικής ιστορίας και πολιτισμού για τους υποψηφίους με πιστοποιητικό Ελληνομάθειας επιπέδου Α (που αποκτήθηκε με τη διαδικασία του Π.Δ. 363/1998 και προ της εφαρμογής του Π.Δ. 60/2010) ή Α2 που εκδίδεται σύμφωνα με το Π.Δ. 60/2010 βαθμολογείται σε κλίμακα 20 μονάδων. Επιτυχής θεωρείται η δοκιμασία εφόσον ο υποψήφιος συγκεντρώνει 10 μονάδες. Η επαρκής γνώση της ελληνικής γλώσσας και στοιχείων της ελληνικής ιστορίας και του ελληνικού πολιτισμού βαθμολογείται σε κλίμακα 100 μονάδων. Επιτυχής θεωρείται η δοκιμασία εφόσον ο υποψήφιος συγκεντρώνει 50 μονάδες εφόσον συγκεντρώνει τουλάχιστον το 50% σε τέσσερα τουλάχιστον από τα πέντε μέρη της εξεταστικής δοκιμασίας. Τα εξεταστικά τετράδια βαθμολογούνται από δύο Αξιολογητές. Η βαθμολογία που αφορά στο κάθε μέρος ξεχωριστά (γραπτό και προφορικό), καταγράφεται σε ειδικά πεδία του εξεταστικού τετραδίου. Η τελική βαθμολογία προκύπτει από το μέσο όρο.


Ο Άγιος Ρηγίνος «ο πολιούχος της Σκοπέλου» (25 Φεβρουαρίου) – Αντέχουμε…\nΚι ο Πανάγαθος Θεός, που έβλεπε τους πόθους και τον καθημερινό του αγώνα, τον πλούτισε με πολλά χαρίσματα, τον αξίωσε δε να λάβει τη χάρη της Αρχιερωσύνης και να γίνει Επίσκοπος Σκοπέλου.\nΕκείνο τον καιρό η Εκκλησία αντιμετώπιζε τη λαίλαπα του Αρειανισμού, μια φοβερή αίρεση, που προσέβαλλε το πρόσωπο του Ιησού Χριστού, διότι δεν Τον παραδεχόταν Ως Θεό.\nΤην αίρεση αυτή κατεδίκασε η Α’ Οικουμενική Σύνοδος (325 μ.Χ.) στην οποία, σύμφωνα με την παράδοση, συμμετείχε κι ο επίσκοπος Ρηγίνος μαζί με τον θείο του μητροπολίτη Λαρίσης Αχίλλιο.\nΕπειδή όμως και μετά την Α’ Οικουμενική Σύνοδο, οι αιρετικοί Αρειανοί συνέχισαν την καταστροφική δράση τους, το 343 μ.Χ. συνήλθε μια νέα Σύνοδος στην Σαρδική (σημερινή Σόφια Βουλγαρίας), στην οποία ήταν καθοριστική η συμβολή του αγίου Ρηγίνου.\nΜε την πολύπλευρη κατάρτισή του, την ευστροφία και κυρίως με το φωτισμό του Θεού, ο ομολογητής επίσκοπος κατετρόπωσε τους αιρετικούς με ακαταμάχητα επιχειρήματα από την Αγία Γραφή, με αποτέλεσμα αυτοί να αποχωρήσουν ντροπιασμένοι και να κάνουν δική του Σύνοδο στη γειτονική Φιλιππούπολη.\nΟ άγιος Ρηγίνος επέστρεψε στη Σκόπελο δοξάζοντας τον Παντοδύναμο Κύριο, που έδωσε την χάρη Του για να νικηθούν άλλη μια φορά οι αιρετικοί. Ωστόσο η Εκκλησία δεν έπαυσε να αντιμετωπίζει τις επιθέσεις του φθονερού διαβόλου.\nΎστερα από λίγα χρόνια ανέβηκε στο θρόνο της Αυτοκρατορίας ο Ιουλιανός ο Παραβάτης, ο οποίος θέλησε με τη βία να επαναφέρει την ειδωλολατρία . Γι’ αυτό, διέταξε διωγμό εναντίον όλων των χριστιανών.\nΣτη διάρκεια αυτού του διωγμού συνελήφθη κι ο επίσκοπος Ρηγίνος, ο οποίος οδηγήθηκε μπροστά στον έπαρχο της Ελλάδος που περιόδευε τότε στις Σποράδες και πέρασε κι από τη Σκόπελο.\nΟ άξιος ποιμενάρχης αντιστάθηκε με σταθερότητα και ανδρεία στα δελεάσματα και τις απειλές του άρχοντα και δήλωσε με παρρησία την αφοσίωσή του στον αληθινό Θεό. Ο ειδωλολάτρης έπαρχος επέμενε για να τον μεταπείσει, αλλά ο θαρραλέος επίσκοπος δεν του έδωσε άλλη απάντηση.\nΈτσι οδηγήθηκε στο στάδιο του νησιού, όπου τον υπέβαλαν σε φρικτά βασανιστήρια και, τέλος τον μετέφεραν στον τόπο που ονομαζόταν «παλαιό γεφύρι», όπου τον αποκεφάλισαν. Ήταν 25 Φεβρουαρίου του 362 μ.Χ.\n(Το σημείο αποκεφαλισμού του Αγίου Ρηγίνου)\nΤη νύχτα οι χριστιανοί παρέλαβαν το τίμιο σκήνωμα του και το ενταφίασαν μέσα στο δάσος του κοντινού λόφου.\nΕκεί κτίστηκε αργότερα η Μονή του Αγίου Ρηγίνου, όπως ονομάστηκε προς τιμήν του, όπου διατηρείται μέχρι σήμερα ο τάφος του. Από τα ιερά του λείψανα σώζεται τμήμα από το χέρι του και άλλα μικρότερα τεμάχια, που φυλάσσονται στον Μητροπολιτικό Ναό της Γεννήσεως Χριστού Σκοπέλου.\nΟι κάτοικοι της Σκοπέλου τιμούν με ευλάβεια τον προστάτη τους Άγιο. Δίνουν στα παιδιά τους το όνομα του (Ρηγίνος και Ρηγίνα) και τον επικαλούνται με θέρμη στις προσευχές τους. Στην μνήμη του Αγίου (25 Φεβρουαρίου) όλο το νησί πανηγυρίζει.\nΤα ιερά λείψανα μεταφέρονται στο Μοναστήρι του Αγίου Ρηγίνου, όπου τελούνται με λαμπρότητα οι ιερές Ακολουθίες προς τιμήν του. Ανήμερα της εορτής, μετά τη Θεία Λειτουργία, γίνεται μεγαλοπρεπή λιτανεία των ιερών λειψάνων από το Μοναστήρι στους δρόμους της Σκοπέλου μέχρι και τον Μητροπολιτικό Ναό.\nΕίναι ολοζώντανη η παρουσία του αγίου Ρηγίνου στη Σκόπελο, καθώς μέχρι και τις ημέρες μας καταγράφονται θεραπείες ασθενών και άλλα θαυμαστά σημεία που επιτελούνται με τη χάρη του.\nΑς παρακαλούμε λοιπόν τον πολιούχο της Σκοπέλου να σκεπάζει το νησί που υπηρέτησε ως στοργικός ποιμένας, αλλά και να πρεσβεύει για κάθε πιστό που τον επικαλείται στην προσευχή του.\nΈτος 56ο – Τεύχος 792- Φεβρουάριος 2016\n← Ο άνεμος που παγώνει την ψυχή …\nO Άγιος Νεομάρτυς Ιωάννης ο Κάλφας →


Διερεύνηση Ωριαίου χάρτη | Αστρολογία για όλους\nΔιερεύνηση Ωριαίου χάρτη\nΑναζητώντας το χαμένο σκυλάκι – (20-04-07, 7:57 μ.μ.) Η ερώτηση αφορά απώλεια ζώου και η κυρία που ρώτησε ήθελε να μάθει: 1) αν θα βρεθεί 2) ο χρονικός προσδιορισμός, το πότε.\nΜε μια πρώτη ματιά η ωριαία δεν απαντάται, με μια δεύτερη απαντιέται αρνητικά. Ας δούμε τις ενστάσεις:\n• Ο ωροσκόπος σε τελευταίες μοίρες (29ο ζυγού 28΄) δείχνει πως το θέμα για το οποίο ρωτάμε έχει ήδη λήξει θετικά ή αρνητικά.\n• Αν παρόλα αυτά επιμένουμε να την απαντήσουμε η απάντηση θα είναι αρνητική, γιατί\nα) ο δείκτης του ερωτώντος η Αφροδίτη κάνει συγκλίνουσα όψη τετραγώνου με τον Άρη, κυβερνήτη του 6ου οίκου, οίκου που συνδέεται με ζώα.\nβ) δείκτης του ερωτώντος είναι πάντα η Σελήνη. Η Σελήνη δυστυχώς κάνει τετράγωνο ιδιομοιρίας με τους δεσμούς της Σελήνης, που είναι σε ζώδια που συνδέονται με ζώα (Παρθένος-Ιχθείς) και είναι έτοιμη να κλείσει τετράγωνο με τον εκρηκτικό Ουρανό.\nΆρα θα έπρεπε ή να μην απαντήσουμε ή να δώσουμε αρνητική απάντηση. Εμείς όμως δώσαμε θετική απάντηση για τους εξής λόγους:\nΝαι ο ωροσκόπος είναι σε τελευταίες μοίρες αλλά σε εξάγωνο με Πλούτωνα, άρα μπορεί η έκβαση να είναι θετική.\nΌταν στον οίκο που μας ενδιαφέρει (6ος) υπάρχει πλανήτης, ο Ερμής, κυβερνήτης του 6ου, ως δείκτη της ερώτησης μπορούμε να πάρουμε τον πλανήτη κι όχι τον κυβερνήτη του οίκου. Μελετώντας τον Ερμή είναι στις 17ο κριού, ετοιμάζεται να κλείσει τρίγωνο με Κρόνο και με Δία και μετέχει σε σχηματισμό μεγάλου τριγώνου.\nΟ Δίας βρίσκεται στο 2ο οίκο που είναι ο οίκος των χαμένων αντικειμένων.\nΟ Κρόνος βρίσκεται στο Μεσουράνημα, αδύναμος από ζώδιο αλλά πολύ τονισμένος από οίκο, στο θρόνο του και συνδέεται με τον 4ο οίκο, που είναι το τέλος της υπόθεσης.\nΌλα τα παραπάνω στοιχεία συνηγορούν για την εύρεση του μικρού ζώου. Δεν είναι όμως μόνον αυτά.\nΗ Αφροδίτη δείκτης του ερωτώντος βρίσκεται στο ζώδιο του Ερμή ο οποίος είναι στον οίκο των μικρών ζώων και κυβερνά τον οίκο της ελπίδας (11ος παρθένου)\nΗ Σελήνη δείκτης του ερωτώντος κι αυτή στο ζώδιο του Ερμή, έτοιμη να κλείσει χαρταετό στο ωροσκόπιο, κάνοντας αντίθεση με Δία, εξάγωνο με Κρόνο, εξάγωνο με Ερμή, κι ενώ ήδη υπάρχει το μεγάλο τρίγωνο Δία, Κρόνου, Ερμή.\nΑς δούμε όμως και τον κλήρο της ανεύρεσης που είναι:\nΣελήνη + ακμή 4ου – Ruler Ωροσκόπου = 9o Υδροχόου\nΌταν ο κλήρος της ανεύρεσης είναι στο 4ο οίκο κοντά στην ακμή, ένας παλιός αστρολογικός κανόνας λέει πως θα βρεθεί οπωσδήποτε, αν συνηγορούν και οι άλλοι παράγοντες σε τόσες μέρες όσες είναι η απόσταση του κλήρου από την ακμή. Επίσης ο κλήρος της ανεύρεσης κάνει τρίγωνο με την Αφροδίτη κυβερνήτη του ερωτώντος. Επίσης ο κλήρος της ανεύρεσης στο 4ο δείχνει πως θα βρεθεί στο σπίτι με τη βοήθεια φίλων (Υδροχόος).\nΩριαίος και γενέθλιος χάρτης\nΠαρόλο που πολλοί ωριαιατζήδες διαφωνούν χρήσιμο είναι να παίρνουμε υπόψη και το γενέθλιο χάρτη και να τον συγκρίνουμε με τον ωριαίο χάρτη.\n21 Ιουλίου 2015 in Ωριαία. Ετικέτες: ωριαία αστρολογία\nΩριαία Αστρολογία. Μοίρα με καταδίκασες\nΘα συναντηθώ με το άτομο πού θέλω;\n← Νέα Σελήνη στον Καρκίνο – Νέο ξεκίνημα, αφήνοντας πολλές αποσκευές πίσω\nΘα συναντηθώ με το άτομο πού θέλω; →


Είναι τα second hand καλλυντικά η νέα τάση στην αγορά; | Ομορφιά Ειδήσεις\nΕίναι τα second hand καλλυντικά η νέα τάση στην αγορά;\nΜετά τα ρούχα τώρα παρατηρείται μια φρενίτιδα παγκοσμίως με πολλές γυναίκες να αγοράζουν χρησιμοποιημένα – second hand καλλυντικά. Εσύ θα τα δοκίμαζες;\nΓΡΑΦΕΙ: ΝΙΚΟΛΙΝΑ ΣΙΟΥΖΟΥ 24-03-2017\nΉρθε πριν λίγα χρόνια η στιγμή που οι τάσεις της μόδας γύρισαν και επέστρεψε δυναμικά η vintage – ρετρό αισθητική συστήνοντας μας νέα καταστήματα με second hand ρούχα. Χρησιμοποιημένα ρούχα και αξεσουάρ δηλαδή, που μπορούσες να τα βρεις σε πολύ χαμηλή τιμή. Μήπως ήρθε τώρα η στιγμή που ο beauty κόσμος θα καλωσορίσει τα second hand καλλυντικά;\nΜάλλον ναι, αφού υπάρχουν ήδη δύο διαδικτυακά εμπορικά site που πουλούν και αγοράζουν χρησιμοποιημένά προιόντα μακιγιάζ.\nΑυτό σημαίνει ότι εσύ, που είσαι beauty addict, για παράδειγμα, και έχεις αρκετά περισσευούμενα –χρησιμοποιημένα ή όχι – καλλυντικά, μπορείς να τα πουλήσεις διαδικτυακά. Αλλά και αντιστρόφως, εκεί μπορείς να βρεις ακόμη και limited edition παλέτες/κραγιόν/highlighters που δεν μπορούσες (ή δεν πρόλαβες) να αγοράσεις τη στιγμή που βγήκαν.\nΤόσο στο Glambot όσο και στο Poshmark, - δύο από τα γνωστότερα site πώλησης - ισχύει ρητά ο όρος να υπάρχει τουλάχιστον το 50% του προιόντος ακόμη και να είναι ελαφρώς μεταχειρισμένο, χωρίς ζημιές ή άλλες ‘καταστροφές’ δηλαδή.\nSecond hand καλλυντικά: Πόσο ασφαλή είναι για το δέρμα μας;\nΕδώ υπάρχει ένα κρίσιμο debate, με πολλές γυναίκες να υποστηρίζουν ένθερμα αυτή τη νέα τάση, ενώ άλλες να τονίζουν (δικαίως) πόσο επιβλαβλή μπορεί να είναι για το δέρμα.\nΜπορεί το Glambot να ισχυρίζεται ότι καθαρίζει πάντα με ειδικά καθαραστικά τα προϊόντα που λαμβάνει, κανείς όμως δεν σου εγγυάται ότι απολυμάνθηκαν και όλα τα βακτήρια που μπορεί να έχει ένα βουρτσάκι μάσκαρας. Έτσι το λιγότερο που μπορείς να πάθεις, είναι κάποια μόλυνση στα μάτια, το πρόσωπο, το σώμα ή οπουδήποτε αλλού.\nΚαταλαβαίνεις λοιπόν ότι είναι τόσο αηδιαστική πρακτική όσο και επικίνδυνη, με τους δερματολόγους να προειδοποιούν για τον αυξημένο κίνδυνο των χρησιμοποιημένων καλλυντικών.\nΕάν επιμένεις τόσο να ξοδεύεις σε καλλυντικά, σε καταλαβαίνουμε απόλυτα, μπορείς να εξοικονομείς κάποια χρήματα κάθε μήνα τα οποία θα διαθέτεις εκεί. Έτσι και δε διατρέχεις τον κίνδυνο των χρησιμοποιημένων και το νεσεσέρ σου θα γεμίζει συχνά!\nΌλα τα βήματα που πρέπει να ακολουθήσεις για να βγεις από την καραντίνα πιο όμορφη και λαμπερή από ποτέ.\nΣπυράκια; Τι να ΜΗΝ κάνεις για να τα ξεφορτωθείς επιτέλους\nΟμορφιά Δευ, 22 Μαρ 2021\n5 τρόποι να ξεφορτωθείς -επιτέλους- τα σημάδια από τα σπυράκια


Ολοκληρώνεται από την Περιφέρεια Θεσσαλίας η κατασκευή της Πολιτιστικής Εστίας των Ιώνων στο Βόλο | Trikala Culture News\nΟλοκληρώνεται από την Περιφέρεια Θεσσαλίας ηκατασκευή του νέου κτιρίου της Πολιτιστικής Εστίας Μικρασιατών Νέας Ιωνίας Μαγνησίας. Το κτίριο αναμένεται να παραδοθεί στα τέλη Μαΐου μετά την εγκατάσταση των εσωτερικών θυρών και των μονάδων θέρμανσης και κλιματισμού. Για την πορεία των εργασιών ενημερώθηκε ο Περιφερειάρχης Θεσσαλίας Κώστας Αγοραστός ο οποίος επισκέφτηκε μαζί με την Αντιπεριφερειάρχη Π.Ε. Μαγνησίας και Σποράδων Δωροθέα Κολυνδρίνη το έργο προϋπολογισμού ένταξης 820.000 ευρώ με χρηματοδότηση από το Πρόγραμμα Δημοσίων Επενδύσεων της Περιφέρειας Θεσσαλίας.\nClassic Rally «Acropolis Legends»: Εκκίνηση αποχώρησης από την Καλαμπάκα για τα αγωνιστικά αυτοκίνητα


Ορισμός Προϊσταμένων Δ/νσεων της Περιφερειακής Ενότητας Ηλείας - Ηλεία Οικονομία\nΟρισμός Προϊσταμένων Δ/νσεων της Περιφερειακής Ενότητας Ηλείας\nΟρίστηκαν με απόφαση του Περιφερειάρχη Απ. Κατσιφάρα οι Προϊστάμενοι στα Τμήματα των Διευθύνσεων της Περιφερειακής Ενότητας Ηλείας, ως εξής:\nΤην Κόλλια Μάρθα του κλάδου ΠΕ Περιβάλλοντος με βαθμό Α΄.\nΔ/ΝΣΗ ΤΕΧΝΙΚΩΝ ΕΡΓΩΝ ΤΩΝ ΠΕΡΙΦΕΡΕΙΑΚΗΣ ΕΝΟΤΗΤΑΣ ΗΛΕΙΑΣ\nΤον Μπουλιάρη Νικόλαο του κλάδου ΠΕ Μηχανικών Τοπογράφων με βαθμό Α΄.\nΤην Φώτου Αλεξάνδρα του κλάδου ΠΕ Γεωτεχνικών-Γεωλόγων με βαθμό Α΄.\nΤον Θεοφιλόπουλο Γεώργιο του κλάδου ΠΕ Μηχανικών-Ηλεκτρολόγων Μηχανολόγων με βαθμό Α΄.\n1.Στο Τμήμα Πληροφορικής Περιφερειακής Ενότητας Ηλείας\nΤον Λυκουργιώτη Παρασκευά του κλάδου ΠΕ Πληροφορικής με βαθμό Β΄.\nΔ/ΝΣΗ ΔΙΟΙΚΗΤΙΚΟΥ- ΟΙΚΟΝΟΜΙΚΟΥ ΠΕΡΙΦΕΡΕΙΑΚΗΣ ΕΝΟΤΗΤΑΣ ΗΛΕΙΑΣ\nΤην Σουδενιώτη Πηνελόπη του κλάδου ΠΕ Διοικητικού-Οικονομικού με βαθμό Α΄\nΤον Γιαννάκη Παναγιώτη του κλάδου ΤΕ Διοικητικού-Λογιστικού με βαθμό Α΄.\nΤον Φραγκογιαννόπουλο Χαράλαμπο του κλάδου ΠΕ Διοικητικού-Οικονομικού με βαθμό Α΄.\nΤην Αλεξοπούλου Πηνελόπη του κλάδου ΠΕ Διοικητικού-Οικονομικού με βαθμό Α΄.\nΤον Γιαννάτο Ευστάθιο του κλάδου ΤΕ Διοικητικού-Λογιστικού με βαθμό Α΄.\nΔ/ΝΣΗ ΑΓΡΟΤΙΚΗΣ ΟΙΚΟΝΟΜΙΑΣ ΚΑΙ ΚΤΗΝΙΑΤΡΙΚΗΣ ΠΕΡΙΦΕΡΕΙΑΚΗΣ ΕΝΟΤΗΤΑΣ ΗΛΕΙΑΣ\n1. Στο Τμήμα Ποιοτικού και Φυτουγειονομικού Ελέγχου\nΤην Βακρατσά Σοφία του κλάδου ΠΕ Γεωτεχνικών-Γεωπόνων με βαθμό Α΄.\nΤον Τσουλόφτα Αντώνιο του κλάδου ΠΕ Γεωτεχνικών-Γεωπόνων με βαθμό Α΄.\nΤον Χριστοδούλου Ξενοφώντα του κλάδου ΠΕ Γεωτεχνικών-Κτηνιάτρων με βαθμό Α΄.\nΤην Φίλιππα-Μιχαλοπούλου Γεωργία του κλάδου ΠΕ Γεωτεχνικών-Γεωπόνων με βαθμό Α΄.\nΤον Πουρνάρα Τρύφωνα του κλάδου ΠΕ Μηχανικών Αρχιτεκτόνων με βαθμό Α΄.\nΔ/ΝΣΗ ΑΝΑΠΤΥΞΗΣ ΠΕΡΙΦΕΡΕΙΑΚΗΣ ΕΝΟΤΗΤΑΣ ΗΛΕΙΑΣ\nΤον Δανίκα Ευθύμιο του κλάδου ΠΕ Μηχανικώn-Ηλεκτρολόγων με βαθμό Α΄.\nΤην Κατέβα Νίκη του κλάδου ΤΕ Μηχανικών-Πολιτικών Μηχανικών με βαθμό Α΄.\nΤην Καρακίτσου Βασιλική του κλάδου ΠΕ Διοικητικού-Οικονομικού με βαθμό Α΄.\n4. Στο Τμήμα Διά Βίου Μάθησης, Παιδείας και Απασχόλησης\nΤην Τσαπάρα Ελένη του κλάδου ΠΕ Διοικητικού-Οικονομικού με βαθμό Α΄.\nΤον Λεμποτέση Αλέξιο του κλάδου ΠΕ Διοικητικού-Οικονομικού με βαθμό Α΄.\nΔ/ΝΣΗ ΜΕΤΑΦΟΡΩΝ ΚΑΙ ΕΠΙΚΟΙΝΩΝΙΩΝ ΠΕΡΙΦΕΡΕΙΑΚΗΣ ΕΝΟΤΗΤΑΣ ΗΛΕΙΑΣ\nΤον Αθανασακόπουλο Αριστείδη του κλάδου ΠΕ Διοικητικού-Οικονομικού με βαθμό Α΄.\nΤην Σακελλαροπούλου Θεώνη του κλάδου ΠΕ Μηχανικών-Πολιτικών Μηχανικών με βαθμό Α΄.\nΤην Τζίμη-Παρασκευάκου Μαρία του κλάδου ΤΕ Διοικητικού-Λογιστικού με βαθμό Α΄.\nΤον Τσουτσάνη Γεώργιο του κλάδου ΠΕ Διοικητικού-Οικονομικού με βαθμό Α΄.\nΤην Καραπάνου Καλλιόπη του κλάδου ΠΕ Διοικητικού-Οικονομικού με βαθμό Α΄.\nΤον Ανυφαντόπουλο Ιωάννη του κλάδου ΤΕ Μηχανικών-Μηχανολόγων Μηχανικών με βαθμό Α΄.\nΔ/ΝΣΗ ΔΗΜΟΣΙΑΣ ΥΓΕΙΑΣ ΚΑΙ ΚΟΙΝΩΝΙΚΗΣ ΜΕΡΙΜΝΑΣ ΠΕΡΙΦΕΡΕΙΑΚΗΣ ΕΝΟΤΗΤΑΣ ΗΛΕΙΑΣ\nΤην Παπίρη Αναστασία του κλάδου ΤΕ Επαγγελμάτων Υγείας και Πρόνοιας-Εποπτών Δημόσιας Υγείας με βαθμό Α΄.\nΤην Χαλικιά Ασημίνα του κλάδου ΤΕ Επαγγελμάτων Υγείας και Πρόνοιας – Κοινωνικής Εργασίας με βαθμό Α΄.\n3. Στο Τμήμα Φαρμάκων και Φαρμακείων\nO Τμηματάρχης του Τμήματος Φαρμάκων και Φαρμακείων δεν τοποθετείται διότι εκ του Νόμου προβλέπεται να ορίζεται ειδικότητα ιατρού ή φαρμακοποιού, που στην Περιφερειακή Ενότητα Ηλείας δεν υπάρχει, ως εκ τούτο δεν μπορεί να οριστεί.\nΤον Παναγιωτόπουλο Ανδρέα του κλάδου ΠΕ Γεωτεχνικών-Γεωλόγων με βαθμό Α΄.


Με Αλεξάκου από… άλλον πλανήτη ο Άρης - PRESSARIS\nΜε Αλεξάκου από… άλλον πλανήτη ο Άρης\n13 Ιαν, 2018 PRESSARIS Βόλεϊ, ΡΟΗ ΕΙΔΗΣΕΩΝ\nΜε την διεθνή ακραία Ευφροσύνη Αλεξάκου να σταματάει στους 28 πόντους, ο Άρης νίκησε με 3-1 (25-13, 25-17, 22-25, 25-19) σετ τον Πορφύρα στο «Παναγιώτης Σαλπέας» και μπήκε με τρίποντο στον δεύτερο γύρο της Volleyleague Γυναικών.\nΧωρίς την Σιμόν Καστανιέντα αγωνίστηκε ο Άρης, καθώς η Κουβανή διαγώνια αισθάνθηκε ενοχλήσεις στη φτέρνα κατά την διάρκεια της προπόνησης της Παρασκευής (12/1) και ο Γιάννης Τσαϊρέλης προτίμησε να μην ρισκάρει την συμμετοχή της.\nΟι «κιτρινόμαυρες» πανηγύρισαν την 8η νίκη τους στο πρωτάθλημα και προσωρινά ανέβηκαν στην τρίτη θέση της βαθμολογίας. Ο Πορφύρας κατάφερε να μειώσει σε 2-1 σετ αλλά τα πολλά λάθη στην επίθεση, δεν του απέτρεψαν να οδηγήσει το παιχνίδι στο τάι μπρέικ.\nΗ Αλεξάκου με 28 πόντους ήταν η κορυφαία για την ομάδα του Γιάννη Τσαϊρέλη, έχοντας 39% στην επίθεση (22/45), 3 άσσους και 3 μπλοκ. Διψήφια τελείωσε το παιχνίδι και η Αριάδνη Καθάριου με 12 πόντους, έχοντας 8/17 επιθέσεις και 4 στοπ.\nTags γυναικείο βόλεϊ\nΠροηγούμενο Και οι Ιερολοχίτες «ξεβρακώνουν» τον ανιστόρητο Ζουράρι\nΕπόμενο Τσαϊρέλης: «Δεν θέλαμε να ρισκάρουμε με την Σιμόν»


Δοκιμή Σέρβου και φιλικά για τον Ηρακλή | BasketA2\nΔοκιμή Σέρβου και φιλικά για τον Ηρακλή\nΟ Ηρακλής επανέρχεται σήμερα στις προπονήσεις με τα φιλικά με την ΧΑΝΘ και τον Πιερικό/Αρχέλαο να είναι από τα τελευταία δυνατά τεστ. Ο Γιώργος Κυρούδης περιμένει από τους παίκτες τους το καλύτερο ενόψει της πρεμιέρας της Α2.\nΑύριο 7/10 θα βρεθεί στο Ιβανώφειο ένας Σέρβος λοιπών στοιχείων για να δοκιμαστεί και αν ικανοποιήσει να αποκτηθεί. Οι κυανόλευκοι θέλουν να τελειώνουν το ταχύτερο δυνατό με την ποινή των κεκλεισμένων θυρών, μιας και υπάρχουν ακόμη από πέρσι τιμωρίες που δεν έχουν εξαντληθεί.\nΗ ομάδα της Θεσσαλονίκης θέλει να πάρει το ταχύτερο δυνατό νίκες και μακριά από την έδρα της , αλλά παράλληλα να έχει και τον κόσμο δίπλα της σε μία πολύ δύσκολη και απαιτητική χρονιά.\nBasketA2: Δοκιμή Σέρβου και φιλικά για τον Ηρακλή